title: Ritariperhoset (alaheimo)

text: Ritariperhoset ovat varsin värikkäitä päiväperhosia, joiden koko vaihtelee keskikokoisesta erittäin suuriin. Monet lajit ovat perusilmeeltään keltaisen tai valkoisen ja mustan kirjavia, mutta etenkin aasialaisissa lajeissa musta on usein hallitseva väri ja sitä täydentävät jopa metallinhohtoiset sävyt. Takasiivissä on usein pitkiä taaksepäin kurkottavia kannuksia. Monilla lajeilla esiintyy huomattavaa ulkonäöllistä muuntelua elinpaikasta riippuen.


title: Ritariperhoset (alaheimo)

text: Ritariperhosten alaheimoon kuuluu ympäri maailmaa miltei 500 perhoslajia, joiden koko vaihtelee keskikokoisista erittäin suuriin. Suurin suku on ritarit ("Papilio"), johoon kuuluu lähes 200 lajia. Ritariperhosten alaheimo on levinneisyydeltään vahvasti maapallon trooppisille alueille painottunut ja Euroopassa lajeja elää vain puolenkymmentä. Alaheimolla on suurin lajirunsaus Aasiassa sekä indoaustralialaisella alueella, mutta myös Saharan eteläpuolisessa Afrikassa lajeja on runsaasti. Sen sijaan Amerikoissa esiintyy vain hieman toistasataa alaheimon lajia, joista merkittävin ryhmä lienevät monien muiden sikäläisten perhosten jäljittelemät airutperhoset ("Parides").


title: Ritariperhoset (alaheimo)

text: Varsinaisten ritariperhosten alaheimoon kuuluvat maailman kookkaimmat päiväperhoset, erityisesti indoaustralialaisella alueella elävät velhosiivet ("Troides") ja lintusiivet ("Ornithoptera"). Jättiritari ("Papilio antimachus") on puolestaan Afrikan alueen suurin päiväperhonen.


title: Trooppinen myrsky Domoina

text: Trooppinen myrsky Domoina oli eteläiseen Afrikkaan tammikuussa 1984 iskenyt sykloni, joka aiheutti alueen historian yhden pahimmista tulvista. 28. tammikuuta se rantautui Intian valtamereltä Mosambikiin, josta se siirtyi etelämmäksi.


title: Our Lady of the Rockies

text: Our Lady of the Rockies on 27 metriä korkea patsas, joka esittää Neitsyt Mariaa. Patsas sijaitsee Butten kaupungissa Montanan osavaltiossa Yhdysvalloissa. Patsas on valmistettu betonista. Patsaan suunnitteli Laurien Eugene Riehl. Patsaan rakentaminen aloitettiin vuonna 1979 ja rakentaminen päättyi vuonna 1985.


title: Ioninvaihto

text: Ioninvaihto on prosessi, jossa liuoksessa olevat ionit, kationit tai anionit, vaihdetaan kiinteän matriisin sisältämiin anioneihin tai kationeihin. Ioninvaihdolla on sovellutuksia veden käsittelyssä, analyyttisessä kemiassa ja biotekniikassa.


title: Ioninvaihto

text: Kationinvaihdossa liuoksen kationit vaihtuvat kiinteän matriisin sisältämiin protoneihin tai muihin metallikationeihin, tyypillisimmin natriumioneihin. Vaihdettaessa muita metalli-ioneja natriumioneiksi liuoksen pH ei muutu, mutta metallikationin vaihtaminen protoneiksi laskee liuoksen pH-arvoa. Kationinvaihto voidaan kuvata seuraavalla reaktioyhtälöllä:


title: Ioninvaihto

text: Anioninvaihtajat ovat positiivisesti varautuneita ja vaihtavat liuoksen anioneja tyypillisesti hydroksidi- tai kloridi-ioneiksi. Tätä menetelmää käytetään esimerkiksi humushappojen poistamiseen vesistä. Anioninvaihdon toimintaa voidaan kuvata reaktioyhtälöllä:


title: Ioninvaihto

text: Ionivaihtohartsit ovat muoveja, jotka sisältävät joko positiivisesti tai negatiivisesti varautuneita ryhmiä. Negatiivisesti varautuneet kationinvaihtohartsit voidaan jakaa kahteen tyyppiin, joille on yhteistä suurempi affiniteetti muihin positiivisesti varautuneisiin ioneihin tai yhdisteisiin kuin protoneihin. Voimakkaasti happamissa kationinvaihtohartseissa hartsi koostuu ristisilloitetusta styreeni-divinyylibentseenikopolymeeristä. Polymeeri sulfonoidaan joko väkevän rikkihapon tai klooririkkihapon avulla, jolloin saadaan sulfonihapporyhmiä sisältävää hartsia. Heikosti happamia karboksyyliryhmiä sisältäviä anioninvaihtohartseja valmistetaan hydrolysoimalla polymetyylimetakrylaattia tai polyakryylinitriiliä, jolloin saadaan polyakryylihappoa. Karboksyyliryhmiä sisältävillä kationinvaihtohartseilla on erityisen suuri affiniteetti maa-alkalimetallien ioneihin ja muihin kaksiarvoisiin kationeihin.


title: Ioninvaihto

text: Anioninvaihtohartsit sisältävät positiivisesti varautuneita ryhmiä, jotka ovat usein tertiäärisiä amiineja. Ne ovat emäksisiä ja luovuttavat liuokseen hydroksyyli-ioneja muiden anionien tilalle. Anioninvaihtohartsit voidaan jakaa kahteen ryhmään: heikosti ja vahvasti emäksisiin anioninvaihtajiin. Anioninvaihtajissa polymeerirunkona voi olla polystyreenirunko, joka on ensin käsitelty kloorimetyylimetyylieetterillä, jolloin on saatu kloorimetyloitu johdannainen. Johdannainen reagoi ammoniakin tai amiinien kanssa muodostaen aminojohdannaisia. Yleisimmin käytetyt vahvasti emäksiset anioninvaihtohartsit sisältävät kvaternäärisiä ammoniumryhmiä, esimerkiksi bentsyylitrimetyyliammoniumryhmän, ja vaihtavat liuoksesta lähes kaikki anionit hydroksidi-ioneiksi. Heikommin emäksiset, esimerkiksi tertiäärisiä amiiniryhmiä sisältävät anioninvaihtajat vaihtavat hydroksidi-ioneja ainoastaan vahvojen happojen anioneihin. Myös polyakryylipohjaisia hartseja voidaan käyttää anioninvaihtajina.


title: Ioninvaihto

text: Ioninvaihtohartsit voivat perustua myös kelaatioon. Tällöin hartsissa on usein esimerkiksi tioliryhmiä, jotka sitoutuvat raskasmetalleihin. Iminodietikkahappo-, aminofosfonihappo- ja amidoksiiniryhmiä sisältävien ioninvaihtohartsien kelatoimiskyky on riippuvainen liuoksen happamuudesta, jolloin metalleja voidaan erottaa selektiivisesti toisistaan pH:ta vaihtelemalla.


title: Ioninvaihto

text: Ioninvaihtogeelit sisältävät matriisina joko selluloosa- tai dekstraanipolymeerin, joihin on liitetty happamia tai emäksisiä ryhmiä. Tyypillisiä happamia ryhmiä ovat karboksimetyyli- ja sulfopropyyli- tai sulfoetyyliryhmät ja emäksisiä ryhmiä kvaternääriset ammoniumryhmät ja dietyyliaminoetyyliryhmät. Ioninvaihtogeelien varaustiheys on pienempi kuin ioninvaihtohartseilla ja ne sitoutuvat erityisesti makromolekyyleihin, kuten proteiineihin.


title: Ioninvaihto

text: Ioninvaihtokromatografia on kromatografiamenetelmä, jota käytetään analyyttisen kemian tutkimuksissa. Ioninvaihtokromatografiassa komponenttien eluutionopeus riippuu stationäärifaasin ja näytteen komponenttien välisistä vuorovaikutuksista. Jos stationäärifaasi sisältää negatiivisesti varautuneita ryhmiä, niin ulkoisesti varauksettomat ja negatiivisesti varautuneet yhdisteet kulkeutuvat kolonnin läpi nopeammin kuin positiivisesti varautuneet ja voidaan erottaa niistä. Tällöin ioninvaihtaja on tyypiltään kationinvaihtaja. Vastaavasti stationäärifaasin ollessa positiivisesti varautunut anioninvaihtaja, kulkeutuvat negatiivisesti varautuneet komponentit kromatografiakolonnin läpi hitaammin. Retentioaikaan vaikuttaa myös komponentin koko ja eluutioliuoksen pH.


title: Ioninvaihto

text: Ioninvaihtokromatografiaa hyödynnetään muun muassa biokemiassa ja biotekniikassa proteiinien erottamiseen toisistaan. Proteiinit erottuvat kolonnissa kokonaisvarauksensa perusteella. Positiivisesti varautuneet proteiinit erottuvat negatiivisesti varautuneita karboksimetyyliryhmiä sisältävissä kolonneissa ja negatiivisesti varautuneet proteiinit positiivisesti varautuneita dietyyliaminoetyyliryhmiä sisältävissä kolonneissa. Proteiinit voidaan vapauttaa huuhtelemalla kolonni natriumkloridiliuoksella tai eluutioliuoksen pH:ta muuttamalla. Proteiinien erottamiseen käytetään myös ioninvaihtokalvoja. Kalvojen etuna hartsitäytteisiin kolonneihin on suurempi kapasiteetti sekä helppo steriloitavuus.


title: Ioninvaihto

text: Vedenkäsittelyssä ioninvaihtoa käytetään erityisesti veden pehmentämiseen ja deionisointiin. Veden pehmentämisessä veden kovuutta lisäävät kalsium- ja magnesiumionit sitoutuvat kationinvaihtomatriisiin ja vapauttavat liuokseen natriumioneja, mikä pehmentää veden. Vedenpehmennyksen yhteydessä poistuu vedestä magnesiumin ja kalsiumin lisäksi usein myös rauta- ja mangaani-ioneja. Deionisaatiossa puhdistettava vesi ohjataan sekä anioninvaihtimen että kationinvaihtimen läpi. Kationinvaihtohartsi on vahvasti hapan, jolloin kationit vaihtuvat protoneiksi, ja anioninvaihtohartsina käytetään usein heikosti emäksistä hartsia, joka vaihtaa anionit hydroksidi-ioneiksi. Hydroksidi-ionit ja protonit reagoivat keskenään muodostaen vettä.


title: Marijke Moser

text: Marijke Moser (s. 13. marraskuuta 1946) on sveitsiläinen entinen yleisurheilija, joka kilpaili keskimatkojen juoksussa, kestävyysjuoksussa ja maastojuoksussa. Hän edusti seuratasolla berniläistä STB:tä.


title: Marijke Moser

text: Moser osallistui olympialaisiin kerran, Münchenissä 1972. Hän oli tuolloin 1 500 metrillä alkueränsä kahdeksas ja karsiutui. Moser juoksi samana vuonna matkan ennätyksensä 4.18,9. Hän voitti yhteensä yksitoista maansa mestaruutta, joista hän nappasi viisi maastojuoksusta, kolme 1 500 metriltä, kaksi 5 000 metriltä ja yhden maratonilta.


title: Marijke Moser

text: Myös Marijken aviomies Albrecht oli olympiatason yleisurheilija.


title: Korean kansantasavalta

text: Korean kansantasavalta ("lyh. PRK eli Peoples Republic of Korea") oli Korean niemimaata hallinnut valtio, joka oli olemassa 1945-46.


title: Korean kansantasavalta

text: Sen seuraajavaltioita olivat Korean tasavalta ja Korean demokraattinen kansantasavalta. Edeltäviä olivat Choseon ja muut Korean dynastiat.


title: Joseon

text: Joseon (, hanja 朝鮮, McCune-Reischauer: "Chosŏn") oli Yi- eli Joseon-dynastian hallitsema kuningaskunta Korean niemimaalla vuosien 1392 ja 1910 välillä. Kuningassuvun perusti Goryeo-dynastiaa vastaan kapinoinut Yi Seong-gye eli hallitsijanimeltään Taejo ja maa sai nimensä alueen protohistoriallisesta heimoliitosta. Joseon-dynastia oli Korean niemimaata hallinneista dynastioista pitkäikäisin. Maa oli tributaarivaltio ensin Ming-dynastialle ja sittemmin sitä seuranneelle Qing-dynastialle. Maa sai hallintoonsa vaikutteita Kiinasta ja Joseon-dynastian kaudella kungfutselaisuuden asema vakiintui. Kuningas Sejongin kaudella kehitettiin esimerkiksi korean kielen "hangul"-kirjoitusjärjestelmä. 1800-luvulla maa avautui ulkomaille ja Japanin vaikutusvalta kasvoi. Kiinan vaikutusvalta päättyi ensimmäiseen Kiinan–Japanin sotaan ja Japani päihitti myös toisen kilpailijansa Venäjän Venäjän–Japanin sodassa. Joseonista tuli Japanin protektoraatti vuonna 1905 ja lopullisesti maa liitettiin Japaniin 1910, josta alkoi Japanin siirtomaakausi Koreassa.


title: Joseon

text: Nimi Joseon on kuningaskuntaa hallinneen Yi-dynastian sinokorealainen nimi. Nimitystä käytettiin alun perin Kiinalaisissa historiallisissa lähteissä mainitusta suurin piirtein nykyisen Pohjois-Korean alueella sijainneesta protohistoriallisesta heimoliitosta. Myöhempi Joseonin kuningaskunta sai nimensä tämän aiemman valtion mukaan ja nimi on levinnyt tarkoittamaan myös koko Koreaa ja sen kansaa. Nimeä käytettiin satojen vuosien ajan esimerkiksi kiinassa ("Chaoxian") ja sinojapanissa ("Choosen"). Etelä-Koreassa nimi liitetään usein maan katkeraan historiaan Japanin kanssa ja Etelä-Koreassa suositaan Joseon-nimen sijaan muotoa "Han-guk". Pohjois-Koreassa käytetään Koreaan viitattaessa edelleen muotoa Joseon ("Chosŏn"). Kansainvälisesti yleinen muoto "Korea" on peräisin Joseon-dynastiaa edeltäneestä Goryeo-dynastiasta, joskin senkin nimellä on pidempi tausta.


title: Joseon

text: Koreaa hallinnut Goryeo-dynastia oli muuttunut käytännössä mongolien hallitseman Kiinan Yuan-dynastian vasallivaltioksi mongolien sotaretkien jälkeen 1200-luvun alkupuoliskolla. Korea oli edelleen muodollisesti itsenäinen, mutta sen hallitsijat mongolilaistuivat esimerkiksi dynastisten avioliittojen kautta. Mongolivalta Kiinassa alkoi heikentyä 1300-luvulla ja lopulta vuonna 1368 valtaan nousi kiinalainen Ming-dynastia. Myös Korean mongolilaistunut hallitsijasuku alkoi menettää otettaan Korean niemimaalla sen tullessa yhä epäsuositummaksi. Monet korealaiset kugfutselaiset virkamiehet uskoivat, että Korean tuli seurata Kiinan Ming-dynastian esimerkkiä, kun taas hallitsijat olivat taipuvaisempia liittoutumaan nyt Kiinasta karkotettujen mongolien kanssa. Yi Seong-gye (sittemmin hallitsijanimeltään "Taejo") oli kiinalaismielisiin kuulunut korealainen kenraali, jonka maan hallitsijat olivat komentaneet sotaretkelle Kiinaan. Yi päätti kuitenkin marsittaa joukkonsa Koreaan, jossa hän toteutti vuonna 1392 Yi- eli Joseon-dynastian perustaneen vallankaappauksen. Pääkaupunkinsa Yi asetti Hanseongiin, eli nykyiseen Souliin.


title: Joseon

text: Korean uusi hallitseva dynastia tunnusti Kiinan Ming-dynastian yliherruuden, minkä lisäksi Kiinasta omaksuttiin tapa järjestää keskus- ja paikallishallinto. Ensimmäisen kuningas Taejon kaudella Korean pohjoisraja asetettiin Jalu- ja Tumenjoille samalla, kun Koreaan liitettiin Daedongjoen pohjoispuoliset alueet näiden eteläpuolella. Kuningas Sejongin kausi oli rauhallinen ja Korea edistyi kulttuurillisesti. Sejongin ansoihin on luettu esimerkiksi korean kirjoitusjärjestelmä hangulin kehittäminen. Muuten 1400-lukua ja 1500.lukua leimasivat sisäiset levottomuudet. 1400-luvulla käytiin verisiä kiistoja valtaistuimesta hallitsevan dynastian sisällä ja myöhemmin vuosina 1498, 1506 ja 1545 käytiin ankaria yhteenottoja mahtisukujen ja kungfutselaisen virkamiehistön välillä. Kungfutselaisuuden vaikutusvalta palasi kiistojen jälkeen entiselleen 1500-luvun alkupuolella. Joseon-dynastian kaudella Korea kungfutselaistui lopullisesti, vaikkakaan sen vaikutus ei ollut yhtä vahva kuin Kiinassa. Jakoa aiheutti sittemmin eri kungfutselaisuuden tulkintoja kannattavat ryhmäkunnat. Näiden ja aiempien kiistojen vaikutukset tuntuivat aina 1600- ja 1700-luvuille saakka.


title: Joseon

text: Korealla oli sisäisten uhkien lisäksi myös ulkoisia uhkia. 1500-luvun lopussa ja 1600-luvun alkupuolella maata kohtasi kaksi suurta hyökkäystä. Ensimmäisen uhan muodosti japanilaisten tekemät hyökkäykset. Sotilasjohtaja Toyotomi Hideyoshi lähetti vuonna 1592 suuren sotajoukon Koreaan alueen valtaamiseksi. Alun perin sotajoukon sanottiin tähtäävän Kiinaan, mutta kun korealaiset estivät sen läpikulun alkoi taistelu Koreasta. Korealaiset kärsivät tappioita maalla, mutta amiraali Yi Sun-sin otti merkittäviä voittoja japanilaisista merellä. Kun korealaisia auttoi myös Ming-dynastian lähettämät joukot japanilaiset pakotettiin lopulta rauhanneuvotteluihin. Hideyoshi hyökkäsi uudelleen vuonna 1597, mutta sota päättyi tällä kertaa Hideyoshin kuolemaan ja valtataisteluihin Japanissa. Korea kärsi mittavia vahinkoja japanilaissotien kanssa ja japanilaiset veivät vetäytyessään tuhansia korealaisia käsityöläisiä ja muita ammattilaisia Japaniin. Japanilaissodista ei oltu edes keritty toipua, kun seuraavan uhan muodostivat 1600-luvun alkupuoliskolla pohjoisen Mantšurian alueen mantšut. Mantšut sotivat Kiinaa vastaan ja Korea sekaantui näihin sotiin Ming-dynastian liittolaisena. Vuonna 1627 mantšut valtasivat suuren osan Koreaa ja Joseon-dynastia tunnusti mantšut "vanhemmaksi veljekseen". Näiden vetäydyttyä mantšut alkoivat vaatia myös kaikkien suhteiden lopettamsita Ming-dynastian kanssa ja kun tähän ei suostuttu, Joseonin pääkaupunki vallattiin. Mantšujen perustama Qing-dynastia kukisti myös Ming-dynastian vuonna 1644 ja he nousivat myöhemmin koko Kiinan valtiaiksi. Samalla Korean tribuuttistatus siirtyi Ming-dynastialta Qing-dynastialle. Korean asema tributaarivaltiona merkitsi Kiinan yliherruuden tunnustamista ja lähes vuosittaisia lähetystöjen tribuutintuomismatkoja Kiinaan ja vastaavasti Kiinan lähettämiä lähetystöjä Koreaan vastalahjoineen. Taloudellisesti tributaarijärjestelmä oli selvästi kovempi Korealle ja joidenkin laskelmien mukaan valtion menoista jopa kuudennes kului järjestelmän ylläpitämiseen.


title: Joseon

text: Sotien aiheuttamat hävitykset ja edelleen jatkuvat eri poliittisten ryhmien kiistely vaikeutti maan kehitystä samalla, kun maan väkiluku kasvoi nopeasti. Vuonna 1669 maassa asui noin 5 miljoonaa henkeä ja vuonna 1717 jo 6,8 miljoonaa. Väestönkasvu aiheutti uudistusten puutteen varjolla ongelmia, kuten nälänhätää. 1700-luvun alkua on kuitenkin pidetty uuden nousukauden aikana. Kuningas Yeongjon kaudella poliittisten ryhmittymien kiistely alkoi laantua ja virkamiehistöön nostettiin politiikasta riippumatta henkilöitä heidän kykyjensä mukaan. Verotusta uusittiin vähentämällä talonpoikien verotaakkaa ja samalla korvattiin vanhaa maaveroa. Riisinviljelytekniikoita uudistettiin ja maatalous kaupallistui esimerkiksi tupakan ja ginsengin viljelyn kautta. Yeongjon seuraaja Jeongjo vapautti puolestaan valtion orjat, jolloin käsityöläisten itsenäistyessä uusi yrittäjäluokka. Joistakin toteutetuista uudistuksista huolimatta monet yhteiskunnan perusrakenteet säilyivät kuitenkin ennallaan.


title: Joseon

text: 1800-luvun alku oli taloudellisen alamäen aikaa. Taloudellisen ahdingon yksi osatekijä olivat luonnononnettomuudet. Maassa vallitsi suuri kuivuus vuosina 1812–1813, vuosien 1810 ja 1832 välillä koettiin lukuisia tulvia ja väestöä riivasivat koleraepidemiat. Vuonna 1837 Korean asukasluku oli noin 6,75 miljoonaa, eli vuodesta 1807 se oli laskenut 800 000:lla. Talonpoikia riistettiin ja tiloja autioitui samalla, kun maaseudulla kapinoitiin ja ryösteltiin. Toinen merkittävä tekijä maan kehityksessä olivat holhoojahallituksen. Kuninkaat nousivat usein valtaistuimelleen lapsina, jolloin maata hallitsi käytännössä kuningataräidit, kuningatarvaimot ja yksi kerrallaan näiden "yangban"-luokan suvut Kim, Cho ja 1700-luvun lopulla kuningas Yeongjo oli surmauttanut oman kruununperijänsä hovijuonittelun takia ja tätä kannattaneet eteläpuolueen jäsenet karkotettiin. Hänen kuolemansa jälkeen valtaan noussut kuolleen kruununprinssin poika Jeongjo kosti isänsä vastustajille ja kärsijänä oli etenkin konservatiivinen kungfutselainen "noron"-puolue. Jeongjon kuollessa holhoojahallituksen johtoon nousi Yeongjon leski ja nyt koston kierteessä kärsi taas eteläpuolue. Valta vaihteli eri holhoojahallitusta hallitsevien sukujen kesken, kunnes vuonna 1864 valtaistuimelle nousi nuori kuningas Gojong.


title: Joseon

text: Gojongin valtakauden alkupuoliskolla todellista valtaa käytti hänen isänsä Yi Ha-eung, joka tunnetaan ehkä paremmin arvonimellään Daewongun. Daewongun toteutti kungfutselaisuuden kuninkuuden vahvistamiseen tähdänneitä muutoksia, kuten vallan keskittämistä keskushallinnolle ja armeijan nykyaikaistamista. Daewongunin tavoitteiden varjossa oli kuitenkin edelleen taloudellisista vaikeuksista kumpuava tyytymättömyys etenkin "yangban"-luokan ja oppineiston piireissä. Taloudellisia vaikeuksia tuottivat nyt myös hallitsijan hankkeet, kuten Gyeongbok-palatsin uudet valtavat rakennustyöt. Toisaalta tavallinen kansa koki Daewongunin vastavoimana "yangbanien" vaikutusvallalle. Daewongunin oli joka tapauksessa erottava, kun uuteen Min-kuningatarsukuun kuulunut Gojongin vaimo Myeongseong yhtyi vaatimuksiin tämän syrjäyttämiseksi.


title: Joseon

text: 1800-luku oli myös uusien uskomusten, ideologioiden ja ulkoisten uhkien aikaa. Kristinuskon vaikutteet olivat levinneet jo 1600 lopussa, mutta sen saapumisvuotena pidetään usein virheellisesti vuotta 1784 jolloin katolilaisuuteen kastettu oppinut Yi Seung-hun palasi Koreaan Kiinasta. Yi teloitettiin vuonna 1791, mutta kristinusko levisi kuitenkin edelleen. Kristityt joutuivat koreassa vainojen kohteiksi etenkin vanhoillisten sukujen holhoojahallitusten kausina. Daewongunin toteuttamissa kristittyjen vainoissa vuonna 1866 kuoli joidenkin arvioiden mukaan jopa yli 10 000 kristittyä. Cheondogyo oli puolestaan kristinuskosta vaikutteita ottanut korealainen liike, jonka perusti Choe Je-u vuonna 1860. Cheondogyo eli tuolloinen "tonghak" kiellettiin, mutta senkään leviämistä ei voitu estää. Uuden ulkoisen uhan muodostivat länsivallat, jotka olivat aloittaneet vaikutusvaltansa levittämisen Kiinassa oopiumisotien myötä. Korean rannikolle oli alkanut saapua tiedustelevia laivoja länsimaista 1830-luvulta alkaen, joiden kanssa käytiin myös joitakin yhteenottoja. Venäjän keisarikunta oli puolestaan levittänyt alueitaan Amurjoelle. Maa yritti avata yhteyksiä myös Koreaan, mutta yritykset torjuttiin. Ranska teki rankaisuretkikunnan Koreaan vuonna 1866 ranskalaisten pappien surmaamisen jälkeen ja samana vuonna tuhottiin Taedong-joella purjehtinut yhdysvaltalainen laiva "General Sherman". Amerikkalaiset tekivät oman rankaisuretkikuntansa vuonna 1871. Amerikkalaiset tulittivat korealaisia linnoituksia myös vallaten niistä muutaman, mutta he vetäytyivät ilman sen suurempia tuloksia.


title: Joseon

text: Japani oli avautunut vuonna 1854 ulkomaille ja vuonna 1868 oli seurannut Meiji-restauraatio, jonka jälkeen maa kaavaili vaikutusvaltansa kasvattamista lähialueillaan. Koreaa pidettiin erityisen tärkeänä ja sen mahdollinen päätyminen Japanin vihollisten käsiin olisi ollut suoraan Japanin sydämeen tähtäävä tikari Japani oli lähettänyt lähetystöjä Koreaan vuosina 1870 ja 1872, mutta molemmat yritykset torjuttiin. Vuonna 1876 japanilaiset nousivat maihin Ganghwan luona, jonka jälkeen he esittivät uhkavaatimuksen ystävyyssopimuksesta. Daewongun oli nyt syrjäytetty ja tilanne oli otollisempi ja Ganghwan sopimus samana vuonna avasi japanilaisille kolme korealaista satamaa (Busan, Wonsan ja nykyinen Incheon). Japanilaisten saamiin muihin oikeuksiin kuului vapautus tulleista ja Japanin kansalaisten eksterritoriaalioikeudet, eli vapautus paikallisesta tuomiovallasta. Sopimus merkitsi myös Kiinan yliherruuden päättymistä ja Korean nykyaikaistumisen alkamista. Gojongin hallitus alkoi toteuttaa uudistuksia, joita ajoivat myös Korean itsenäisyyttä ja dynastian vallan vahvistamista puoltaneet tahot. Korealaiset lähetystöt tarkkailivat uudistuksia Kiinassa ja Japanissa, minkä lisäksi maahan levisi nykyaikaistamista ajavia kirjoja. Gojongin uudistuslinja herätti vastustusta vanhoillisen "yangban"-luokan piirissä.Vuonna 1882 puhkesi armeijan kapina, jonka hillitsemiseksi kutsuttiin jälleen valtaan Gojongin isä Daewongun.


title: Joseon

text: Korean kehityksestä huolestunut Japani lähetti lähettilään Koreaan aseistetun saattueen kera, Nyt puuttui asioihin myös Kiina, joka pelkäsi Japanin ottavan Korean käsiinsä lopullisesti. 4 500 kiinalaisjoukko valtasi Korean pääkaupungin ja maan johtoon palautettiin Gojong ja tämän Min-suvun kuningatar samalla, kun Daewongun vangittiin ja vietiin Kiinaan. Kiinalainen varuskunta jäi Koreaan ja japanilaiset joutuivat vetäytymään pienempien joukkojensa kanssa. Avautuminen jatkui Daewongunin kukistuttua jälleen. Korea solmi Japanin kanssa solmittua sopimusta vastaavan sopimuksen Kiinan kanssa ja Kiinan suosituksesta vastaava Chemulpon sopimus tehtiin Japanin vastapainoksi yhdysvaltalaisten kanssa vuonna 1882.


title: Joseon

text: Vuonna 1884 toteutettiin niin sanottu kapsin-kaappaus, jonka aikana salaliittolaiset murhasivat Korean kiinalaismielisiä hallituksen jäseniä. Kaappauksen taustalla oli Kaehwadang-niminen uudistusliike, joka vastusti Kiinan ja Min-suvun vaikutusvaltaa Koreassa. Kiinan ei uskottu puuttuvan kaappaukseen, koska se kävi samalla sotaa Ranskaa vastaan etelässä. Tukea kaappaajat olivat saaneet Japanilta. Luuloista huolimatta Kiina puuttui asioihin ja sen asevoimat valtasivat kuninkaallisen palatsin. Kaappaajat pakenivat Japaniin, jota Min-hallitus syytti nyt kaappaukseen osallistumisesta. Japani vaati puolestaan korvauksia tuhotusta lähetystörakennuksestaan ja vaatimuksen tueksi Japanin ulkoministeri saapui koreaan sotilassaattueen mukana. Vuonna 1885 solmitulla Hanseongin sopimuksella Korea maksoi korvauksia, otti pääkaupunkiin japanilaisen varuskunnan ja pyysi virallisesti anteeksi. Poliittisesti Koreassa olivat niskanpäällä kuitenkin vielä edustajansa Yuan Shikain johtamat kiinalaiset.


title: Joseon

text: Kiinan ja Japanin kilpailu Koreassa kiihtyi maassa vuonna 1894 syttyneen tonghak-kapinan myötä. Talonpoikien kurjuudesta alkanut kapinaliike vaati aluksi vain uskonnollisia uudistuksia, joihin lukeutui aiemmin kielletyn tonghak-liikkeen salliminen. Pian vaatimukset olivat kuitenkin myös poliittisia ja kapinalliset vaativat korruption ja talonpoikien riiston lopettamista. Kapinallisten menestyksen takia kuningas myöntyi joihinkin vaatimuksiin ja 10.kesäkuuta 1894 solmittiin rauha. Rauha oli kuitenkin tarkoitettu vain väliaikaiseksi ajan voittamiseksi ja pyydettyjä uudistuksia pidettiin liian rajuina. Kapinan kukistamiseksi pyydettiin joukkoja Kiinasta, joka lähettikin maahan sotilasosaston 8. kesäkuuta. Tilaisuutta päätti käyttää hyväkseen Japani, jonka joukot nousivat maihin 10. kesäkuuta. Tilanteesta yllättyneet Kiina ja Korea pyysivät molempien osapuolten joukkojen vetäytymistä ja kun Japani ei tähän suostunut, molemmat lisäsivät joukkojaan alueella. 23. heinäkuuta japanilaiset riisuivat korealaiset sotilaat aseista maan pääkaupungissa ja kuninkaan palatsi vallattiin. Min-sukusyrjäytettiin ja valtaan nostettiin edelleen Kiinassa kotiarestissa olleen Daewongunin hallitus. 25. heinäkuuta tuhottiin kiinalainen laivasto-osasto ja 1. elokuuta Japani antoi ensimmäisen Kiinan–Japanin sodan aloittaneen sodanjulsituksen.


title: Joseon

text: Japanilaiset olivat ottaneet sotilaallisesti haltuunsa Korean ja sitä seurasi Liaodongin niemimaan satamien ja Taiwanin saaren valtaus. Kiina joutui pyytämään rauhaa ja huhtikuussa 1895 solmittiin Shimonosekin rauhansopimus. Japani sai vapaat kädet Koreassa, Taiwanin saaren ja oikeudet Liaodongin niemimaahan. Ulkovallat eivät puuttuneet asiaan suuremmin, vaikkakin Japani painostettiin sittemmin luopumaan tukikohdistaan Liaodongilla. Koreassa Japani kukisti myös syksyllä 1894 syttyneen toisen tonghak-kapinan.


title: Joseon

text: Korea alkoi kehittyä Kiinan–Japanin sodan jälkeen eräänlaiseksi Japanin suojeluvaltioksi. Japanilaiset painostivat maan uudistuksiin, jotka eivät olleet kuitenkaan aluksi suoranaisesti kolonialistisia. Uudistuksia olivat esimerkiksi eurooppalaistyylisen kabinettiministeriön perustaminen, minkä lisäksi vanhat säätyerioikeudet poistettiin ja otettiin käyttöön valtiovarainhallinto ja valtion budjetti. Uudistukset tunnetaan yhteisnimellä "kabo"-uudistukset ja niiden myötä maa kehittyi Japanin aiempien uudistuksien mukaisesti. Kaikkia uudistuksia ei kuitenkaan viety läpi, vaan ne olivat voimassa vain paperilla. Japanin politiikka Korean suhteen oli kuitenkin muuttunut varovaisemmaksi, kun maa oli joutunut luopumaan Liaodongin niemimaan tukikohdistaan Venäjän, Ranskan ja Saksan toiveiden mukaisesti. Kun politiikkaan tyytymätön Japanin suurlähettiläs Miura Gorō sekaantui kuningattaren murhaan 8. lokakuuta 1896 hänet kutsuttiin kotiin oikeudenkäyntiä varten. Todisteiden puutteessa hänet kuitenkin vapautettiin sittemmin. Maan sisäpolitiikkaan ei enää puututtu ja kuningas Gojong alkoi etsiä tukea Venäjästä. Uudistukset ja huhut liittyen kuningattaren murhaan olivat synnyttäneet jälleen laajoja mellakoita (ns. tukkamellakat), joita Venäjä käytti nyt edukseen. Gojong oli ollut käytännössä japanilaisten vankina, mutta 11. helmikuuta 1897 hänet salakuljetettiin Venäjän lähetystöön. Gojong perusti uuden hallituksen ja julisti japanilaismieliset maanpettureiksi. Japani joutui aluksi antamaan periksi salaisten venäläisten kanssa pidettyjen neuvottelujen jälkeen. Hyvät suhteet Venäjän ja Korean välillä eivät kuitenkaan kestäneet kauaa.


title: Joseon

text: Korean maineen kohottamiseksi Gojong nostettiin lokakuussa 1897 kuninkaasta ("wang") keisariksi ("hwangje"). Maan nimi muutettiin muodosta Joseon muotoon Taehan, eli Suuri han. Gojong oli teoriassa nyt esimerkiksi Venäjän keisarin veroinen, mutta epäluulo Venäjää kohtaan Koreassa kasvoi. Japanilaiset julkistivat salaiset neuvottelunsa Venäjän kanssa ja Venäjä sai Japanin aiemmin menettämät tukikohdat Kiinassa. Kaikki tämä sai korealaiset epäilemään Venäjän aikeita Korean suhteen. Vuonna 1896 oli perustettu Itsenäisyysseura eli "Dongnip hyeophoe", joka oli myös Korean ensimmäinen nykyaikainen poliittinen liike. Liike kampanjoi venäläisten asiantuntijoiden karkottamiseksi, ulkomaiden konkessioiden lakkauttamiseksi ja lopulta myös perustuslaillisen monarkian perustamisen puolesta. Liike keräsi nopeasti kannattajia. Keisari oli aluksi taipua vaatimuksiin, mutta 8. marraskuuta 1898 liike kiellettiin ja sen johtajat pidätettiin.


title: Joseon

text: Venäjän vaikutusvalta Itä-Aasiassa oli vahvistunut entisestään Kiinan boksarikapinan myötä ja nyt Japanissa heräsi jälleen halu turvata sen omat intressit alueella. Maa solmi liiton Ison-Britannian kanssa vuonna 1902, joka takasi myös puolueettomuuden osapuolten välillä, mikäli ne ajautuisivat sotaan Koreassa tai Kiinassa. Vuonna 1903 aloitettiin neuvottelut Venäjän kanssa eturistiriitojen ratkomiseksi, mutta neuvottelut päättyivät helmikuuhun 1904. Japani oli päättänyt ratkaista kiistat sodalla ja 8. helmikuuta 1904 japanilaiset hyökkäsivät venäläiseen tukikohtaan Port Arthurissa. Venäjän–Japanin sota oli alkanut. Korean niemimaalla japanilaiset joukot valtasivat alueen strategiset kohteet. Venäjästä otettiin useita merkittäviä voittoja vuoden 1905 aikana ja samalla selvitettiin myös brittien ja yhdysvaltalaisten kanta Korean suhteen. Maat olivat valmiita hyväksymään Japanin vallan alueella ja vastineeksi Japani ei puuttunut asioihin Intiassa tai Filippiineillä. Syyskuussa 1905 Japanin ja Venäjän välillä solmittiin Portsmouthin rauha, jolla Venäjä antoi Japanille vapaat kädet Koreassa, sen oikeudet Mantšuriassa ja Sahalinin saaren eteläkärjen.


title: Joseon

text: Marraskuussa 1905 Japani esitti Korealle virallisen protektoraattisopimuksen, joka allekirjoitettiin 17. ja 18. päivän yönä. Korealta riistettiin oikeus itsenäiseen ulkopolitiikkaan ja sopimuksen sanamuodot jättivät tilaa myös maan sisäisiin asioihin puuttumiselle. Koreassa sopimusta ei nielty vaikeuksitta ja pian sen solmimisen jälkeen alkoivat yritykset hakea tukea ulkovalloilta. Niistä merkittävin oli korealainen lähetystö Haagin toisessa rauhankonferenssissa. Lähetystöllä oli mukanaan kirje keisarilta, mutta sitä ei päästetty itse neuvotteluihin. Yritysten saama huomio johti kuitenkin Japanin tiukkeneviin otteisiin Koreassa. Epäluotettavana pidetty keisari Gojong pakotettiin luopumaan käytännön vallasta poikansa Sunjongin hyväksi. Uutisen aiheuttamien mellakoiden ja japanilaisten joukkojen kanssa käytyjen yhteenottojen jälkeen Gojong erosi kokonaan. Japani sekaantui uuden hallituksen kanssa nyt myös suoraan maan hallintoon. Korean sotaväki lakkautettiin ja Japanin edustaja sai oikeuden neuvoa hallitusta ja ehdottaa henkilöitä virkamiespaikkojen täydentäjiksi.


title: Joseon

text: Japanin toimet herättivät aseellista vastarintaa. Etenkin lakkautetun sotaväen sotilaat ryhtyivät sisseiksi niemimaan vuorilla. Vuosien 1907 ja 1911 aseelliseen vastarintaan osallistui jopa 143 690 korealaista ja heistä noin 10 000 sai surmansa. Japanilaiset menettivät vain alle 200 miestä. Korealaiset tekivät myös terrori-iskuja, joista kuuluisin oli An Jung-geunin toteuttama Itō Hirobumin murha Harbinissa 26. marraskuuta 1906. Vastarinta tukahdutettiin kuitenkin kovin ottein vuoteen 1910 mennessä. Korealaisten sissitoimintaa käytettiin perusteena liittää maa lopullisesti Japaniin kesällä 1910. Keisarin vallasta luopumisesta ja Korean ja Japanin liitoksesta tiedotettiin 29. elokuuta. Keisari Sunjong alennettiin kuninkaaksi, joskin hän sai pitää kuninkaan arvonimen ja hovinsa. Liitosta seurasi Japanin siirtomaa-aika, jota kesti aina vuoteen 1945 saakka.


title: Joseon

text: Joseon-dynastian hallintomalli sai esikuvansa Kiinasta. Korkeimmalla hallinnon hierarkiassa oli ainakin teoriassa rajatonta valtaa käyttävä hallitsija. Toisaalta kungfutselainen maailmankatsomus asetti rajoja, joita hallitsijan ei katsottu sopivaksi ylittää. Hallitsijan ohella todellista valtaa käyttivät usein hallitsijan perhe ja suku ja etenkin kuningattaren lähiomaiset. Hallitsijan neuvonantajina toimi valtioneuvosto ja valtiosihteerejä. Hallintotoimia varten oli kuusi ministeriötä. Korea jakautui paikallishallinnon tasolla ensin seitsemään ja sittemmin kahdeksaan maakuntaan. Kahdeksan maakuntaa olivat Chungcheong, Gangwon, Gyeonggi, Gyeongsang, Jeolla, Hwanghae, Pyongan ja Hamgyong. Maakunnat jakautuivat puolestaan edelleen pienempiin prefektuureihin ja piirikuntiin. Paikallishallinnon yksikköjen johdossa toimivat keskushallinnon nimittämät virkamiehet. Virkoja jaettiin alun perin ansioituneille alamaisille eli aatelille, mutta myöhemmin yleistyi tapa nimittää virkamiehiksi virkamiestutkinnon läpäisseitä henkilöitä. Virkamiestutkinnot olivat tulleet käyttöön jo Goryeo-dynastian aikana, mutta tapa yleistyi vasta Joseonin kaudella. Käytännössä tutkintojen suorittajat kuuluivat aina "yangban"-luokkaan, joskin dynastian loppukausina ilmaantui myös joitakin tutkinnon suorittaneita alempaan "chungin"-luokkaan kuuluneita.


title: Joseon

text: Korean yhteiskuntakerrokset jakautuivat kungfutselaisen mallin mukaisesti. Paikka perheessä määrittyi iän, sukupuolen ja senioriteetin kautta ja yhteiskunnassa puolestaan tiettyyn väestökerrokseen kuulumisen kautta. Väestön luokkajako poikkesi jonkin verran esimerkiksi Kiinan vastaavasta järjestelmästä. Koreassa väestö jakautui neljään pääryhmään, jotka olivat ylempiarvoisista alempiarvoisiin "yangban", "chungin", "sangmin" ja lopulta "cheonmin". "Yangban"-luokka koostui siviilivirkamiehistä ja sotapäällystöstä. Myös Kiinassa oli samanlainen virkamiesluokka, mutta Koreassa luokkaan kuuluminen oli voimakkaammin perinnöllistä. Luokkaa on joskus pidetty kokonaan suljettuna kastina, tosin yksimielisyyttä tästä ei tutkijoiden keskuudessa ole. "Yangban"-luokka hallitsi suuria maa-alueita, jotka kuuluivat teoriassa valtiolle, mutta olivat kuitenkin käytännössä yksityisomaisuutta. "Yangban"-luokka oli kuitenkin suuri ja siihen saattoi kuulua myös suhteellisen köyhää väestöä. Arvohierarkiassa seuraavina oli "chungin"-luokka, joka koostui hallinnon teknisistä taitajista, joilla ei kuitenkaan ollut kungfutselaisuudesta kumpuavaa arvovaltaa. Luokkaan kuuluivat esimerkiksi lääkärit, tähtitieteilijät, pikkuvirkamiehet ja alempi sotapäällystö. Yhteiskuntaluokista suurin oli "sangmin", johon kuului ehkä noin kolme neljäsosaa korealaisista. Luokkaan kuuluivat talonpojat, käsityöläiset ja kauppiaat. Talonpojat olivat usein pääasiallisia veronmaksajia ja heidän asemansa oli maaorjan tapainen. Alimman yhteiskuntaluokan muodosti "cheonmin". Luokkaan kuuluivat esimerkiksi suutarit, teurastajat, prostituoidut, šamaanit, vankiloiden virkailijat ja valtion orjat. "Cheonmin"-luokan harjoittamiin ammatteihin liittyi usein uskonnollisesti tai moraalisesti halveksuttuja piirteitä. Joseon-dynastian aikana Koreassa oli myös orjia. Orjia saattoi omistaa valtio tai yksityiset tahot. Valtion orjat vapautettiin vuonna 1801 ja orjuus lakkautettiin kokonaan vuonna 1894. Vuonna 1894 purettiin myös monet muut perinnäiset säätyrajoitukset.


title: Joseon

text: Naisten asema huononi Korean aikaisempiin dynastioihin nähden Joseonin aikana. Tähän vaikutti kungfutselaisuuden kasvava vaikutusvalta. Naiset joutuivat kodistaan poistuessaan pyytämään luvan mieheltään tai muulta perheen päältä ja ulkona he eivät voineet liikkua päiväsaikaan ja heidän oli peitettävä kasvonsa. Sukupuolierottelu ulottui myös kodin sisälle. Taloissa tyypillinen piirre oli erillinen naistenhuone. Käytännössä sukupuolijaottelua seurattiin tarkemmin korkeissa luokissa ja löyhemmin käytännön syistä alemmissa luokissa. Jotkin naiset pääsivät kuitenkin myös yhteiskunnallisesti huomattaviin asemiin. Esimerkiksi korealaisen šamanismin naispuoliset šamaanit eli "mundang" vaikuttivat aina maan hovissa saakka.


title: Aitotäpläperhoset

text: Aitotäpläperhoset (Nymphalinae) on täpläperhosiin kuuluva, levinneisyydeltään kosmopoliittinen, vajaa 500 perhoslajia kattava päiväperhosten alaheimo.


title: Aitotäpläperhoset

text: Aitotäpläperhoset ovat tavallisesti värikkäitä ja voimakaskontrastisia, pieniä tai keskikokoisia päiväperhosia. Aikuisia perhosia käy usein kukilla imemässä mettä, mutta niille maistuvat myös käyneet hedelmät ja jopa raatojen nesteet. Taksonomisesti ne ovat hieman hajanainen ryhmä, joiden selkeimmät yhdistävät tuntomerkit ovat toukissa, mutta yhteys erityisesti häiveperhosiin sekä haapa- ja luotsiperhosiin on ollut jossain määrin epäselvä. Nykyään molekyylibiologinen tutkimus on selventänyt alaheimon osien keskinäisiä suhteita, mutta etenkin pienten sukujen "Kallimoides", "Vanessula", "Rhinopalpa" ja "Pycina" yhteys muihin aitotäpläperhossukuihin on edelleen tuntematon.


title: Aitotäpläperhoset

text: Maapallon syrjäisillä alueilla tavataan endeemisiä lajeja. Aitotäpläperhosiin kuuluu runsaasti lajeja maapallon lauhkeilla vyöhykkeillä ja monet niillä elävät lajit ovat aikuistalvehtijoita.


title: Aitotäpläperhoset

text: Toukkien iholla on runsaasti sukasia, jotka tekevät niistä saalistajille epämiellyttäviä. Väritykseltään ne ovat yleensä tummia. Ruokailu tapahtuu ravintokasvilla useimmiten ryhmissä, joskus yhteisen seitin suojissa. Ravintokasveja löytyy monista eri kasviheimoista, kuten asterikasveista ja nokkosista.


title: Aitotäpläperhoset

text: Alaheimoon kuuluu kuudessa tribuksessa yhteensä noin 500 perhoslajia. Lajimäärältään suurin suku on verkkoperhoset ("Melitaea").


title: Ruusukekalkkikämmekkä

text: Ruusukekalkkikämmekkä ("Anacamptis morio", syn. "Orchis morio") on Euroopassa kasvava kalkkikämmeköiden sukuun luettava kämmekkäkasvilaji.


title: Ruusukekalkkikämmekkä

text: Ruusukekalkkikämmekkä kasvaa 8–30 senttimetriä korkeaksi. Sen varsi on särmikäs ja ylhäältä violetinsävyinen. Sillä on 5–6 vihreää, täplätöntä varsilehteä. Ne ovat 3–6 cm pitkiä, ylimmät varsilehdet ovat lähes tuppimaisia. Ruusukekalkkikämmekän kukintona on lyhyt ja harsu tähkä, jossa on 4–14 kukkaa. Kukkien väri vaihtelee tummanpunaisesta vaalean purppuraan, harvoin valkoiseen. Kukan huuli on syvästi kolmiliuskainen.


title: Ruusukekalkkikämmekkä

text: Ruusukekalkkikämmekkää esiintyy suuressa osassa Eurooppaa sekä maanosan lähialueella Turkissa ja Marokossa. Sen pohjoisimmat kasvupaikat ovat Ruotsissa, Norjassa ja Virossa. Pohjoismaissa ruusukekalkkikämmekkä on harvinainen kuivilla niityillä kasvava kalkinsuosijakasvi.


title: Mezeninhevonen

text: Mezeninhevonen (Mezenskaja) on pienikokoinen venäläinen hevosrotu, jota kasvatetaan Arkangelin ja Komin alueilla, Mezen- ja Pinega-jokien rantojen tasamailla.


title: Mezeninhevonen

text: Mezeninhevonen on melko matala: aikuisen oriin säkäkorkeus on keskimäärin 138 cm. Hevonen on myös vahvatekoinen: oriit painavat keskimäärin 375 kg, tammat 360 kg. Sen väritys on vaihteleva: rautias, kimo, ruunikko tai musta. Runko on pitkä, rinta laaja ja kaviot kovat.


title: Mezeninhevonen

text: Mezeninhevonen on sopeutunut hyvin koviin pohjoiseen luontoon ja sen ilmastoon, se on helppohoitoinen ja pitkäkarvaisena sietää hyönteistenpistoja.. Myös ruokailun suhteen mezeninhevonen joustaa: sitä tiedetään ruokitun pakastetulla kalalla etenkin rannikolla ja samaa ruokaa käytetään edelleen, mikäli heinää ei ole saatavissa.


title: Mezeninhevonen

text: Mezen on ennen kaikkea vetohevonen; se periytyy pohjoisesta metsähevosesta ja samaa sukua kuin esimerkiksi eestinhevonen ja žemaitukas. Sitä on pidetty yli 200 vuoden ajan parhaiten oloihin sopivana rotuna Venäjän pohjoisissa osissa, jossa on yhä paikoin paras ja ainoa keino päästä paikasta toiseen. Maataloustyön lisäksi mezeninhevoset ovat vetäneet erityisesti kalakuormia Akangelista Moskovan ja Pietarin seuduille.


title: Mezeninhevonen

text: Mezeninhevosta käytetään maatöihin ja syksyn loskassa ja vetohevosena se on erityisen arvokas syvässä lumessa hyvän etenemiskykynsä ansioista. Viime aikoina rotua on käytetty myös urheilutarkoituksiin sekä luontomatkailuun. Myös mezeninhevosen omistajuus on muuttunut: kun hevosia oli neuvostoaikoina vain kolhooseilla, vuonna 2003 62 prosenttia Mezenin piirin hevosista kuului yksityishenkilöille.


title: Mezeninhevonen

text: Mezeninhevonen on rotuna harvinainen, eikä sitä tavata nimikkoalueensa ulkopuolella. Tästä huolimatta se ei kuulu pohjoisten kotieläinten geenipankin (Nordisk Genbank Husdyr, NGH) luetteloon. Vuonna 2003 FAO:n kotieläinten monimuotoisuuden seurantaluettelo määritteli mezeninhevosen rotuna vaarantuneeksi ja sen kannan vahvuudeltaan alenevaksi. Vuonna 2005 mezeninhevosten määräksi ilmoitettiin 1 000 yksilöä, mutta näistä vain 64 oli lisääntymisikäisiä tammoja. Arkangelin tiede- ja tutkimuslaitos onkin ryhtynyt toimiin rodun suojelemiseksi vuonna 1993 ja se on perustanut tarkoitusta varten siittolan. Laitos järjestää nykyisin vuosittain kilpailuja sekä erityisesti pohjolan oloja koskevan jalostusseminaarin.


title: Hassan II:n moskeija

text: Hassan II:n moskeija () on moskeija Casablancan kaupungissa Marokossa. Hassan II:n moskeija on Marokon suurin ja maailman seitsemänneksi suurin moskeija. Se on 210 metriä korkea. Moskeijaan mahtuu kerralla 105 000 ihmistä, sisälle 25 000 ja piha-alueelle 80 000. Moskeijan suunnitteli ranskalainen arkkitehti Michel Pinseau. Moskeijan rakentaminen aloitettiin vuonna 1986, ja sen piti valmistua vuonna 1989 Marokon kuningas Hassan II:n 60-vuotissyntymäpäiväksi. Rakennus valmistui kuitenkin vasta vuonna 1993.


title: Valiant-luokka (sukellusvene)

text: Valiant-luokka oli Britannian Kuninkaallisen laivaston kahden ydinkäyttöisen sukellusveneen muodostama alusluokka.


title: Valiant-luokka (sukellusvene)

text: Aseistuksena on kuusi keulaan asennettua 21 tuuman torpedoputkea, joilla voitiin laukaista Mk8- ja Mk24 Tigerfish -torpedoita.


title: Valiant-luokka (sukellusvene)

text: Alusten päävoimanlähteenä on painevesireaktori PWR1.


title: Palokämmekkä

text: Palokämmekkä eli palokilinkämmekkä ("Neotinea ustulata", syn. "Orchis ustulata") on Euroopassa kasvava kilinkämmeköiden "Neotinea" sukuun luettava kämmekkäkasvilaji.


title: Palokämmekkä

text: Palokämmekkä kasvaa 10–20 senttimetriä korkeaksi, sen varsi on paksuhko ja ei-ontto. Lehdet kasvavat tyviruusukkeena. Ne ovat 3–7 cm pitkiä ja väriltään harmaanvihreitä. Palokämmekän kukintona on lyhyt ja tiheä tähkä. Kukat ovat avautumattomina mustanpunaiset ja muuttuvat auenneina vaaleanpunaisen valkoisiksi. Kukan huuli on punapilkullisen valkoinen. Huuli on kolmiliuskainen ja sen keskiliuska kaksiosainen.


title: Palokämmekkä

text: Palokämmekkää esiintyy Keski- ja Etelä-Euroopassa paitsi aivan läntisessä Euroopassa ja edelleen itäisen Keski-Euroopan kautta Venäjälle ulottuvalla alueella. Sen pohjoisimmat kasvupaikat ovat Ruotsissa ja Virossa.


title: Sätran metroasema

text: Sätran metroasema on metroasema Tukholman metron Punaisella linjalla Sätran kaupunginosassa. Sen etäisyys Slussenilta on 10,3 kilometriä. Asema avattiin 16. toukokuuta 1965, jolloin se oli järjestyksessään 63:s. Alun perin se toimi linjan pääteasemana, kunnes radan jatko-osuus Skärholmenin suuntaan avattiin 1. maaliskuuta 1967.


title: Sätran metroasema

text: Vuonna 2015 asemaa käytti arkisin 4 600 matkustajaa päivässä.


title: Juan Torres Ruiz

text: Juan Torres Ruiz eli Cala (s. 26. marraskuuta 1989 Lebrija, Espanja) on espanjalainen jalkapalloilija. Hän edustaa espanjalaista Getafea ja on pelipaikaltaan keskuspuolustaja.


title: Juan Torres Ruiz

text: Cala siirtyi Sevillaan organisaatioon vuonna 2000 ja pelasi seuran juniorijoukkueissa vuoteen 2008 asti, kunnes hänet nostettiin reservijoukkueeseen.


title: Juan Torres Ruiz

text: Ensiesiintymisensä seuran edustusjoukkueessa Cala teki 9. joulukuuta 2009 Mestarien liigan ottelussa skotlantilaista Rangersia vastaan. Hän pelasi ensimmäisen ottelunsa Primera Divisiónissa 7. helmikuuta 2010 Real Zaragozaa vastaan. Hieman tämän jälkeen Cala teki kolmessa perättäisessä ottelussa maalin, alkaen 10. huhtikuuta 2010 Málagaa vastaan. Kyseinen maaliputki oli Sevillan seurahistorian puolustajien ennätys.


title: Juan Torres Ruiz

text: Kaudeksi 2010–2011 hänet lainattiin Segunda Divisiónissa pelanneeseen Cartagenaan. 5. heinäkuuta 2011 Cala siirtyi jälleen lainalle, tällä kertaa kreikkalaiseen AEK Ateenaan. Tammikuussa 2012 hän palasi kuitenkin takaisin kasvattajaseuraansa.


title: Yōko Tanabe

text: Yōko Tanabe (; s. 28. tammikuuta 1966 Tokio) on japanilainen judoka ja olympiamitalisti.


title: Yōko Tanabe

text: Tanabe voitti ensimmäisen arvokisamitalinsa vuonna 1987, kun hän sai MM-kilpailuista alle 72-kiloisten sarjasta pronssia. Hän osallistui Soulin olympialaisiin 1988, joissa judo oli näytöslajina ja oli alle 72-kiloisten sarjassa kolmas. Hän sai samasta sarjasta hopeaa Belgradin MM-kisoissa 1989 ja oli kyseisissä kisoissa myös avoimen sarjan pronssimitalisti. Aasian kisoissa 1990 Tanabe voitti alle 72-kiloisten sarjan ja sijoittui avoimessa sarjassa kolmanneksi.


title: Yōko Tanabe

text: Tanabe voitti vuonna 1991 alle 72-kiloisten Aasian-mestaruuden ja MM-hopeaa. Hän sai hopeaa myös Barcelonan olympialaisista 1992 ja pronssia vuoden 1995 MM-kilpailuista. Tanabe voitti vielä Atlantan olympialaisissa 1996 hopeaa ennen kuin lopetti aktiiviuransa.


title: Rahasalmen kanava

text: Rahasalmen kanava on 400 metrin pituinen avokanava Leppävirralla. Se sijaitsee Koirusveden ja Voipaanselän välissä. Kanava rakennettiin vuosina 1969-1972.


title: Ricardo Rimini

text: Ricardo Rimini di Cave (28. tammikuuta 1908 – ?) oli uruguaylainen miekkailija.


title: Ricardo Rimini

text: Rimini osallistui olympialaisiin kerran, Helsingissä 1952. Hän oli tuolloin mukana floretin henkilökohtaisessa kilpailussa, jossa hän hävisi kaikki alkulohkon ottelunsa eikä päässyt jatkoon. Rimini voitti vuonna 1955 Pan-Amerikan kisoissa hopeaa säilän joukkuekilpailusta.


title: Pekka Soini (täsmennyssivu)

text: Pekka Soini voi tarkoittaa seuraavia henkilöitä:


Vuoden 2012 nuorten talviolympialaisten mitalitaulukko maiden järjestys on ensin kultamitalien määrän mukaan, sitten hopea- ja lopuksi pronssimitalien määrän mukaan.


title: Ziaur Rahman

text: Ziaur (Zia) Rahman (, 19. tammikuuta 1936 Bagbari, Itä-Bengali – 30. toukokuuta 1981 Chittagong, Bangladesh) oli bangladeshilainen kenraali. Rahman oli eräs Bengalin sotilasvallankaappauksen johtajista vuonna 1975 ja Bangladeshin presidentti vuodesta 1978 kuolemaansa saakka. Hänet surmattiin vallankaappausyrityksen yhteydessä.


title: MasterChef Suomi

text: MasterChef Suomi on ruokarealityohjelma, jossa amatöörikokit kisaavat MasterChef Suomi -kisan voitosta. MasterChef Suomi -kisan voittaja saa palkinnoksi 20 000 euron rahasumman. Ensimmäinen tuotantokausi alkoi Nelonen-kanavalla 18. tammikuuta 2011. Toinen tuotantokausi 7. helmikuuta 2012. Kolmas tuotantokausi 22. tammikuuta 2013. Neljäs tuotantokausi 21. tammikuuta 2014.


title: MasterChef Suomi

text: Kilpailijat


title: MasterChef Suomi

text:
Kilpailijat
Nelonen tiedotti huhtikuussa 2017, että MasterChef Suomi saa jatkoa viidennelle tuotantokaudelle. Ohjelman tuomareina jatkaa Tomi Björck. Uusina tuomareina nähdään Sara La Fountain ja Henri Alén.


title: Ruggero Raimondi

text: Ruggero Raimondi (3. lokakuuta 1941 Bologna, Italia) on italialainen oopperalaulaja ja bassobaritoni. Hän on esiintynyt huippuoopperoissa, kuten New Yorkin Metropolitanissa sekä oopperaelokuvissa kuten Don Giovanni (1979), Carmen (1984. ja Tosca (2011).


title: Osmo Forssell

text: Osmo Gustav Forssell (26. joulukuuta 1933 Oulu) on Oulun yliopiston kansantaloustieteen professori (emeritus).


title: Osmo Forssell

text: Forssell syntyi proviisori Hans Gustav Forssellin ja verotussihteeri Hilja Helvi Lassilan perheeseen. Ylioppilaaksi hän valmistui Oulun lyseosta vuonna 1954, valtiotieteiden kandidaatiksi Helsingin yliopistosta 1958, lisensiaatiksi 1962 ja tohtoriksi 1970. Hänen väitöskirjansa käsitteli panoskertoimien muutoksia Suomessa. Forssell opiskeli myös Harvardin yliopistossa Yhdysvalloissa 1963-1964.


title: Osmo Forssell

text: Forssell toimi Tilastollisen päätoimiston, josta 1971 tuli Tilastokeskus, apulaisaktuaarina ja tutkijana 1958-1968, osastonjohtajana ja apulaisosastopäällikkönä 1969-1973. Oulun yliopiston kansantaloustieteen professori hän oli 1973-1997 ja hän toimi taloustieteen laitoksen johtajana 1985-1993 ja humanististen tieteiden tiedekunnan dekaanina 1981-1984. Forssell oli vieraileva tutkijana Elinkeinoelämän Tutkimuslaitoksessa (ETLA) 1984–1985 ja Cambridgen yliopistossa 1986-1987, samoin kuin Itävallassa 1993-1994.


title: Osmo Forssell

text: Vuoden 1994 Eino H. Laurila -kansantulomitali myönnettiin Forssellille, jonka todettiin mitalin myöntöperusteissa olevan on panos-tuotosanalyysin näkyvin kehittäjä Suomessa, samoin kuin toimineen "Kansantaloudellinen aikakauskirja" -julkaisun päätoimittajana. Ensimmäisen mitalin sai sen nimen haltija, professori Eino H. Laurila. Järjestyksessä toinen mitali luovutettiin Mauno Koivistolle.


title: Osmo Forssell

text: Sotilasarvoltaan Forssell on vänrikki (1955). Hänen puolisonsa vuodesta 1956 on Irja Annikki Väänänen.


title: Karin Söderström

text: Karin Johanna Söderström (s. 28. tammikuuta 1985 Lerum) on ruotsalainen kilpapurjehtija. Hän edustaa seuratasolla Göteborgin kuninkaallista pursiseuraa ja häntä valmentaa Peter Santen.


title: Karin Söderström

text: Söderströmin ensimmäinen kansainvälinen kisa oli vuonna 1997. Hän on saanut MM-kilpailuissa parhaat sijoituksensa laser radial -luokassa, jossa hän oli seitsemäs vuonna 2006 ja kahdeksas vuonna 2008. Söderström oli samassa sarjassa neljästoista Pekingin olympialaisissa 2008. Hänen paras sijoituksensa luokan maailmanlistalla on viides tila, jonka hän saavutti vuonna 2005.


title: Grigori Ugrjumov

text: Grigori Ivanovitš Ugrjumov (; 11. toukokuuta 1764 Moskova – 28. maaliskuuta 1823 Pietari) oli venäläinen klassismin aikakauden taidemaalari.


title: Grigori Ugrjumov

text: Grigori Ugrjumov opiskeli Pietarin taideakatemiassa vuosina 1770–1785 ja Roomassa vuosina 1785–1790. Hän maalasi etupäässä historiallisia sankariaiheita (muun muassa "Aleksanteri Nevskin juhlallinen saapuminen Pihkovaan", "Iivana Julman Kazanin valloitus" ja "Jan Usmarin voimainkoetus" Venäläisen taiteen museossa). Ugrjumov tunnetaan myös muotokuvamaalarina. Hän toimi taideakatemian opettajana vuodesta 1791. Vuonna 1797 hänet valittiin taideakatemian akateemikoksi, vuonna 1800 professoriksi ja vuonna 1820 rehtoriksi.


title: Storch

text: Storch voi viitata muun muassa seuraaviin asioihin:


title: Storch

text: Lentokone:


title: Storch

text: Ihmiset:


title: Kesä Balkanilla

text: Kesä Balkanilla on Pekka Haaviston vuonna 1999 julkaisema kirja, jossa hän kuvaa arviointityötä Kosovon sodan ympäristötuhoista.


title: Hatunnosto

text: Hatunnosto on Pekka Haaviston vuonna 2010 julkaisema omaelämäkerrallinen kirja. Teoksen julkaisi kristillinen kustantamo Kirjapaja.


title: Michael Karst

text: Michael Karst (s. 28. tammikuuta 1952 Mannheim) on saksalainen entinen yleisurheilija, joka kilpaili estejuoksussa. Hän edusti seuratasolla SV Saar 05 Saarbrückeniä ja Universitätssportclub Mainzia.


title: Michael Karst

text: Karst voitti 3 000 metrin esteissä hopeaa universiadeissa 1973. Hän sivusi seuraavana vuonna matkan Euroopan ennätystä 8.18,4, joka tosin rikottiin jo muutamia päiviä myöhemmin, ja juoksi vielä paremman ajan 8.18,0, jolla heltisi vain pronssia Rooman EM-kisoista.


title: Michael Karst

text: Karst voitti universiadeja vastaavista opiskelijoiden MM-kisoista hopeaa vuonna 1975 ja sijoittui matkallaan viidenneksi Montréalin olympialaisissa 1976 ajallaan 8.20,14. Hän voitti kultaa universiadeista vuonna 1977 sijoituttuaan saman vuoden sisäratojen EM-kisoissa 3 000 metrin tasaisella matkalla viidenneksi.


title: Michael Karst

text: Karst voitti 3 000 metrin esteissä Länsi-Saksan mestaruuden viidesti vuosina 1974–1979. Karstin ennätys matkalla on 8.14,05 vuodelta 1977, ja hän on sen turvin edelleen Saksan kaikkien aikojen tilaston kuudenneksi paras juoksija.


title: HMS Sovereign (S108)

text: HMS Sovereign (viirinumero S108) oli Britannian kuninkaallisen laivaston Swiftsure-luokan sukellusvene.


title: HMS Sovereign (S108)

text: Alus tilattiin 16. maaliskuuta 1969 Vickers Shipbuilding and Engineering Limitediltä (VSEL) Barrow-in-Furnessista. Sen köli laskettiin 18. syyskuuta 1970 ja alus laskettiin vesille 17. helmikuuta 1973. Alus valmistui 11. heinäkuuta 1974.


title: HMS Sovereign (S108)

text: Alus poistettiin palveluksesta 12. syyskuuta 2006.


title: HMS Superb (S109)

text: HMS Superb (viirinumero S109) oli Britannian kuninkaallisen laivaston Swiftsure-luokan sukellusvene.


title: HMS Superb (S109)

text: Alus tilattiin 20. toukokuuta 1970 Vickers Shipbuilding Groupsilta (nykyisin osa BAE Systems Submarine Solutionsia) ja sen köli laskettiin 16. maaliskuuta 1972. Alus laskettiin vesille 30. marraskuuta 1974 ja se valmistui 13. marraskuuta 1976.


title: HMS Superb (S109)

text: "HMS Superb" oli 1982 Falklandin sodan aikana huhujen mukaan Etelä-Atlantilla, mutta alus ei osallistunut sotatoimiin. Alus operoi 2001 Intian valtamerellä tukien Afganistanin miehitystä. Alus vaurioitui toukokuussa 2008 Punaisella merellä osuttuaan vedenalaiseen esteeseen. Alus ei saanut vuotoa, mutta se ei kyennyt sukeltamaan kaikuluotaimen vaurioiduttua. Aluksen palattua kotitukikohtaansa Devonportiin se poistettiin palveluksesta 26. syyskuuta 2008.


title: Afrikan tähteä etsimässä

text: Afrikan tähteä etsimässä on Pekka Haaviston kirjoittama raportti, jonka on julkaissut vuonna 2010 Elinkeinoelämän valtuuskunta.


title: Rosebudin taistelu

text: Rosebudin taistelu käytiin 17. kesäkuuta 1876 Rosebud-joen ylävirralla. Taistelussa Hullun Hevosen johtamat sioux- ja cheyenne-intiaanit löivät George Crookin johtamat Yhdysvaltain armeijan joukot. Tappiot olivat molemilla puolilla kevyitä, mutta yhdysvaltalaiset menettivät lähes kaikki ammuksensa ja joutuivat perääntymään samaa reittiä kuin olivat tulleet, eikä Crook koskaan ehtinyt everstiluutnantti Custerin joukkojen avuksi.


title: Rosebudin taistelu

text:
Sota lakota- cheyenne- ja arapaho-intiaaneja vastaan oli käynnissä jo vuoden 1876 helmikuussa. Tuolloin prikaatinkenraali Crook johti kymmentä komppaniaa ratsuväkeä ja kaksi jälkaväkeä sotaretkelle Istuvaa Härkää ja tämän cheyenneliittolaisia, jotka kieltäytyivät lähtemästä Powder Riverin mailta, vaikka kaikki intiaanit olivat saaneet käskyn ilmoittautua intiaaniasiamiehille. Sotaretki loppui kuitenkin jo saman vuoden maaliskuussa ankaran ilmaston vuoksi. Suuremman kevätoperaation johdossa oli prikaatinkenraali Alfred H. Terry. Suunnitelmiin kuului, että Terryn joukot lähtisivät Fort Abraham Lincolnista Powder Riverin suuta kohti noin 900 miehen kanssa, ja Crook taas Fort Fettermanista yhtä suuren joukon kanssa. Crookin ja Terryn oli tarkoitus ajaa intiaanit kohti Big Hornin laaksoja, kun eversti Gibbon 400 miehen kanssa menisi Yellowstonen pohjoispuolelle. Suunnitelman tarkoituksena oli, että näiden kolmen kolonnan liikkeet saisivat suuren osan vihamielisistä intiaaneista palaamaan intiaaniasiamiesten luokse. Koska kenraali Terry oli kokematon intiaanisodissa, mukaan lähti myös everstiluutnantti George Armstrong Custer. Yhdysvaltalaisilla oli käytössään myös suuret määrät
crow- ja arikara-tiedustelijoita.


title: Rosebudin taistelu

text: Crook, mukanaan noin tuhat sotilasta sekä kuusikymmentä intiaanitiedustelijaa, oli leiriytynyt Rosebud-joen ylävirralle. Myös Hullun Hevosen joukot olivat leiriytyneet noin seitsemäntoista mailin päähän pohjoiseen. 17. kesäkuuta 1876 Hullun Hevosen johtamat joukot hyökkäsivät varoituksetta Crookin joukkojen kimppuun. Yhdysvaltalaiset joutuivat pahasti hyökkäyksen yllättämiksi (Crook oli pelaamassa korttia ja sotilaat söivät aamiaista kun intiaanit hyökkäsivät) ja menettivät taistelussa lähes kaikki ammuksensa. Kuusi tuntia kestäneen taistelun jälkeen Crookin joukkojen oli vetäydyttävä samaa reittiä kuin olivat tulleet, ja he palasivat leiriinsä Goose Creekin, missä Crook joutui pysymään vielä seitsemän viikkoa odottaen täydennyksiä.


title: Rosebudin taistelu

text: Osapuolten tappioissa on eroja eri lähteiden välillä, mutta ne olivat molemmin puolin kevyitä. Crook itse raportoi menettäneensä 32 miestä kuolleina ja 21 haavoittuneina, mutta joissain lähteissä on puhuttu myös 57 tai jopa sadasta kaatuneesta. Kaatuneiden intiaanien määräksi Crook ilmoitti 13.


title: HMS Sceptre (S104)

text: HMS Sceptre (viirinumero S104) oli Britannian kuninkaallisen laivaston Swiftsure-luokan sukellusvene.


title: HMS Sceptre (S104)

text: Alus tilattiin 1. marraskuuta 1971 Vickers Shipbuilding Groupsilta (nykyisin osa BAE Systems Submarine Solutionsia) ja sen köli laskettiin 19. helmikuuta 1974. Alus laskettiin vesille 20. marraskuuta 1976 kumminaan Lady Audrey White ja se valmistui 14. helmikuuta 1978.


title: HMS Sceptre (S104)

text: "HMS Sceptre" kolaroi 1980-luvun alussa Neuvostoliiton laivaston sukellusveneen kanssa, jolloin aluksen reaktori sammui turvajärjestelmän käynnistyttyä. Aluksen päällikön määräyksestä reaktorin turvajärjestelmät ohitettiin ja alus palasi kotisatamaan. Alus oli 1987 huollettavana, jolloin sen reaktoriin asennettiin uusi ydin. Maaliskuussa 1990 jäähdytysaineen vuoto satamassa ja 20. lokakuuta 1991 aluksella syttyi tulipalo Faslanessa.


title: HMS Sceptre (S104)

text: Alus lähetettiin maaliskuussa 2010 Falklandin saarille vahvistamaan alueella olevaa varuskuntaa alueella tehtyjen öljylöytöjen aiheutettua kiistaa alueen omistuksesta. Alus palasi toukokuussa Devonportiin, jossa se poistettiin palveluksesta 10. joulukuuta 2010.


title: Neidonvaipat

text:
__notoc__
Neidonvaipat ("Epipactis") on kasvisuku kämmekkäkasvien heimossa. Siihen kuuluu 22 lajia, joista Pohjoismaissa kasvaa kuusi ja Suomessa kolme.Pohjoismaiden neidonvaippalajit ovat moniin pohjoisiin kämmeköihin verrattuna melko korkeaksi kasvavia, kooltaan 15–80 senttimetriä. Niillä on suipot tai soikeat varsilehdet, jotka ovat kierteisessä lehtiasennossa. Neidonvaippojen kukintona toispuoleinen terttu. Kukissa on lyhyt kierteinen perä, suora sikiäin ja kaksiosainen huuli.


title: Kryptodepressio

text: Kryptodepressio on järvialtaan osa, joka sijaitsee merenpinnan tason alapuolella. Jos järven pinta on merenpintaa alempana (kuten Kaspianmeressä ja Kuolleessameressä), järvi on kokonaan kryptodepressiota. Merenpinnan tason alapuolella sijaitsevaa maa-aluetta kutsutaan puolestaan syvängöksi eli depressioksi.


title: Kryptodepressio

text: Yli kilometrin kryptodepressioita on Baikaljärvessä (pinnankorkeus 455,5 m, syvyys 1 642 m, kryptodepressio 1 186,5 m) ja Kaspianmeressä (pinnankorkeus −28 m, syvyys 1 029 m, kryptodepressio 1 057 m).


title: Kryptodepressio

text: Suomessa kryptodepressioita on muun muassa Artjärven Pyhäjärvessä (syvin kohta 28 metriä merenpintaa alempana), Lohjanjärvessä (23 m), Päijänteessä (17 m) ja Saimaassa (10 m). Lohjanjärven kryptodepressio on tilavuudeltaan Suomen suurin (85 miljoonaa kuutiometriä).


title: Kirkiruohot

text: Kirkiruohot ("Gymnadenia") on suku kämmekkäkasvien heimossa. Suvussa on noin kymmenen lajia, joista Pohjoismaissa tavataan neljä. Suomessa kasvaa yksi laji punakirkiruoho, jolla on kaksi kasvupaikassa eroavaa muunnosta. Punakirkiruoho on harvinaistunut huomattavasti erityisesti Etelä-Suomessa ja se on myös rauhoittu entisen Oulun läänin eteläpuolella.


title: Magyar Gárda

text: Magyar Gárda () oli nationalistinen poliittinen järjestö, joka oli kytkeytynyt äärioikeistolaiseen Jobbik-puolueeseen. Se perustettiin 2007 ja kiellettiin 2009.


title: Magyar Gárda

text:
Magyar Gárdan perustamisseremonia pidettiin Budan linnan edustalla 2007, jolloin järjestön valan vannoi 56 jäsentä. Jobbik-puolueen johtaja ja yksi järjestön perustajista, Gábor Vona puhui tilaisuudessa. Järjestön jäsenet pukeutuvat tummiin housuihin ja liiviin sekä valkoiseen paitaan. Lisäksi heillä on lippalakki, jossa on Unkarin keskiaikainen symboli, Árpádin raidat. Unkarin pääministeri Ferenc Gyurcsány tuomitsi järjestön ja kutsui sitä ”Unkarin häpeäksi”.
Magyar Gárda on toiminut erityisesti Unkarin romanivähemmistöjä vastaan. Marraskuussa 2007 järjestö ilmoitti suojelevansa mitä tahansa kylää romanien tekemiltä rikoksilta. Esimerkiksi Kiskunlacházassa kaduilla noin 80 kaartilaista partioi syyskuussa 2009, kun romani oli hyökännyt 14-vuotiaan tytön kimppuun. Kaartilaiset ovat myös tehneet maaseutukylissä hyökkäyksiä romanien kimppuun, ja vuosina 2008 ja 2009 niissä kuoli kuusi romania. Magyar Gárdasta tuli nopeasti merkittävä polittinen voima, ja jopa 9 prosenttia unkarilaisista kannattaa sen toimia. Vaikka se kiellettiinkiin 2009, sen toiminta on jatkunut yhä. Etnisten mielipiteiden lisäksi Magyar Gárda on tuonut esille Suur-Unkarin aatetta. Maassa haaveillaan edelleen Trianonin rauhansopimukseen päättyneen suurvalta-aseman palauttamisesta. Magyar Gárdan toiminta on siksi herättänyt huolta myös naapurimaissa, kuten Slovakiassa ja Romaniassa.


title: Magyar Gárda

text: Unkarin vetoomustuomioistuin määräsi heinäkuussa 2009 järjestön hajotettavaksi, koska sen marssit aiheuttivat etnistä väkivaltaa ja häiritsivät julkista rauhaa. Budapestilainen tuomioistuin kielsi lopulta järjestön seuraavassa kuussa. Järjestö oli suunnitellut pitävänsä syyskuussa uusien jäsenten valatilaisuuden Sankarien aukiolla, mutta ei saanut kiellettynä järjestönä siihen lupaa. Magyar Gárda siirsi tilaisuuden yksityisessä omistuksessa olevalle alueelle Szentendreen, mutta poliisi hajotti tilaisuuden, jossa oli satoja järjestön kannattajia.


title: Kari Rauhanen

text: Kari Rauhanen (s. 19. helmikuuta 1962 Tampere) on suomalainen jääkiekkovalmentaja, joka on valmentanut myös Ruotsissa, Sveitsissä, Itävallassa, Romaniassa, Italiassa, Saksassa, Puolassa ja Tanskassa. Rauhanen on suorittanut Suomen urheiluopistossa Ammattivalmentajatutkinnon.


title: Kari Rauhanen

text: Rauhanen aloitti valmennusuransa Tampereen Tapparan junioreissa 1990-luvulla. Sen jälkeen hän on toiminut Ikurin Vireen valmentajana sekä valmennuspäällikkönä. Vuonna 2002 hän muutti Turkuun ja toimi TuTo Hockeyn A-nuorten päävalmentajana sekä sen Mestis-joukkueen apuvalmentajana kaksi kautta. Mestiksessä pelaavan Joensuun Jokipoikien päävalmentaja hän oli kahden kauden ajan, minkä jälkeen hän siirtyi Ruotsiin Allsvenskaniin IFK Arbogan päävalmentajaksi kaudelle 2006–2007.


title: Kari Rauhanen

text: Kaudella 2007–2008 Rauhanen korvasi Jari Helteen Mestiksen Titaanien päävalmentajana. Seuraavat kaksi kautta hän toimi Sveitsin liigan EHC Baselin päävalmentajana. Allsvenskanin Tingsryds AIF:n päävalmentajaksi 2010–2011 hän siirtyi kesken kauden. Kaudelle 2011–2012 päävalmentajuus/valmennuspäällikkyys italialaisen SV Kalternin junioriorganisaatiossa, jossa hän jatkoi joulutauolle ja siirtyi tammikuussa 2013 Itävallan liigan EHC Lustenaun päävalmentajaksi Gary Priorin tilalle. Kaudelle 2013–2014 Rauhanen sai kutsun MOL-liigan ASC Corona Brașovin päävalmentajaksi. Rauhanen valittiin kaudella 2013–2014 MOL-liigan vuoden valmentajaksi sekä voitti myös maan mestaruuden Brasoville.


title: Kari Rauhanen

text:
Marraskuussa 2014 Rauhanen otti vastaan päävalmentajan tehtävän Saksan DEL 2 -sarjassa pelaavan ESV Kaufbeurenin peräsimessä.
Kaudelle 2015–2016 Rauhanen siirtyi Puolan pääsarjassa pelaavan STS Sanokin päävalmentajaksi.
Kaudelle 2017–2018 Rauhanen on solminut sopimuksen tanskalaisen pääsarjajoukkue IK Odensen kanssa.


title: Gaelilaiset urheilulajit

text:
Gaelilaiset urheilulajit ovat neljä Irlannissa harjoitettavaa perinteistä urheilulajia. Lajiliittona toimii Gaelic Athletic Association.
Lajit ovat


title: Korvake

text: Korvakkeet ovat kasvin lehden kannan litteitä, yleensä lehtimäisiä laajentumia. Ne ovat joko parillisia tai yhteenkasvaneita. Korvakkeiden muoto vaihtelee kasvisukujen ja -lajien mukaan; esimerkiksi ukontattarilla ("Persicaria") on kalvomainen, tupeksi muodostunut korvake ja korvakenätkelmällä ("Lathyrus aphaca") korvakkeet ovat oikeiden lehtien sijasta kuin lehdet.


title: David Strassman

text: David Strassman (s. 1957) on yhdysvaltalainen vatsastapuhuja ja stand up -koomikko.


title: Elene Gedevanišvili

text: Elene Gedevanišvili (, s. 7. tammikuuta 1990 Tbilisi, Georgian SNT, Neuvostoliitto) on georgialainen taitoluistelija. Naisten yksinluistelussa kilpaileva Gedevanišvili voitti EM-pronssia Tallinnassa 2010 ja Sheffieldissä 2012. Hän on ensimmäinen georgialainen ISU:n arvokilpailuissa mitaleille yltänyt taitoluistelija.


title: Elene Gedevanišvili

text: Torinon talviolympialaisissa 2006 Gedevanišvili sijoittui kymmenenneksi ja Vancouverissa 2010 14:nneksi.


title: Johann Elias Ridinger

text: Johann Elias Ridinger (16. helmikuuta 1698 Ulm – 10. huhtikuuta 1767 Augsburg) oli saksalainen maalari, kuparipiirtäjä, etsaaja, kuvittaja ja kustantaja. Häntä pidetään yhtenä Saksan kuuluisimmista eläinaiheiden kaivertajista. Erityisesti korostuvat hevos-, koira - ja metsästyskohtaukset.


title: Johann Elias Ridinger

text: Hän aloitti opintonsa Ulmissa taidemaalari Christoph Reschin (1701–16) alaisuudessa, ja opiskeli myöhemmin Johann Falkin johdolla (1687–1727) Augsburgissa. Kaiverrustaitonsa hän oppi Georg Philipp Rugendasilta. Vapaaherra Wolf von Metternichin (1706–31) kutsusta hän vietti kolme vuotta Regensburgissa: Metsästys ajokoirien avulla ja vierailut ratsastuskoulussa osoittautuivat ratkaiseviksi hänen taitojensa kehitykselle. Hänen kaiverus- ja etsauslehtensä osoittavat eläimille ominaisia liikkeeitä ja asentoja nähtynä erilaisissa maisemissa. Hänen tyylissään oli rokokoomaisia piirteitä. Myöhemmin hän perusti oman taidekustantamon Augsburgissa, jossa suurin osa hänen teoksistaan julkaistiin. Vuonna 1759 hänestä tuli Augsburgin Stadtakademien johtaja. Hänen piirustuksensa on usein toteutettu tarkkuudella ja hyvällä maulla ja siksi hänen töitään on nykypäivään saakka pidetty suuressa arvossa. Sittemmin hänen piirustustensa aiheita on käytetty koristeina muun muassa posliinissa ja keramiikassa.


title: Ryan Sampson

text: Ryan Oliver Sampson (s. 28. marraskuuta 1985) on englantilainen näyttelijä. Hänet tunnetaan varsinkin Alex Venablesin roolista tilannekomediassa "After You’ve Gone", jossa hän esiintyi vuosina 2007–2008. Hän on syntyjään rotherhamilainen ja kävi Wales High Schoolia Kiveton Parkissa. Hän aloitti uransa Crucible Theatressa. Ennen "After You’ve Gonea" hän esiintyi yksittäisissä jaksoissa sarjoissa "Murha mielessä", "Sydämen asialla" ja "Holby Cityn sairaala".


title: Ryan Sampson

text: Vuonna 2008 Sampson nähtiin kahdessa "Doctor Who" -jaksossa, ja vuonna 2011 hän teki pienen esiintymisen "Fresh Meat" -sarjassa. Hänen teatteriuransa on vienyt hänet muun muassa Royal National Theatreen.


title: Pete T. Cenarrusa

text: Pete T. Cenarrusa (16. joulukuuta 1917 Carey, Idaho – 29. syyskuuta 2013 Boise, Idaho) oli yhdysvaltalainen republikaanipuolueen poliitikko. Hänet valittiin Idahon edustajainhuoneeseen vuonna 1950, ja hän istui siellä 16 vuotta, joista kuusi sen puhemiehenä. Toukokuussa 1967 kuvernööri Don Samuelson nimitti Cenarrusan Idahon osavaltion valtiosihteeriksi, joksi hänet sitten valittiin kokonaiselle kaudelle vuonna 1970. Hänet valittiin uusille kausille seitsemään otteeseen: vuosina 1974, 1978, 1982, 1986, 1990, 1994 ja 1998. Vuonna 2002 hän ei enää ollut ehdolla, vaan asettui tukemaan Ben Ysursaa.


title: Pete T. Cenarrusa

text: Cenarrusa syntyi baskimaahanmuuttajien pojaksi, ja hän oli baskin äidinkielinen puhuja. Hän ajoi pitkään Baskimaan autonomian lisäämistä. Hän työskenteli aikoinaan senaattori Frank Churchin kanssa ulkomaisen avun vähentämiseksi Francon hallinnolle; lisäksi hän vetosi poliittisten baskivankien armahtamisen puolesta Espanjassa. Vuonna 2003 hän perusti puolisonsa Fredan kanssa "Cenarrusa Foundation for Basque Culturen" (alun perin "Cenarrusa Center for Basque Studies").


title: Pete T. Cenarrusa

text: Cenarrusalla oli tärkeä rooli baskitutkimuksen ohjelman perustamisessa Boisen osavaltionyliopistolla vuonna 2006.


title: Gracias EP

text: EP on suomalaisen rap-artisti Graciaksen 23. heinäkuuta 2011 julkaistu EP. EP:n kappaleesta "HKI" julkaistiin musiikkivideo lokakuussa 2010. Videota on katsottu YouTubessa yli 600 000 kertaa. EP:n toinen video kappaleesta "Mon€y" julkaistiin heinäkuussa 2011. Kappaleella vierailee The Megaphone Staten Ekow.


title: 50 metrin vapaapistooli kesäolympialaisissa 1956

text: Melbournen olympiakisojen 50 metrin vapaapistooliammuntaan osallistui 33 ampujaa. Kilpailu käytiin 30. marraskuuta. Suomen Pentti Linnosvuo ja Neuvostoliiton Makhmud Umarov päätyivät kilpailun kärjessä tasapisteisiin. Uusinnan voitti Linnosvuo pistein 26-24 ja vei olympiakultaa. Peruskilpailun tulos oli uusi olympiaennätys.


title: No Matter the Season

text: No Matter the Season on suomalaisen rap-artisti Noah Kinin debyyttialbumi, joka julkaistiin Helsinki Freedom Recordsin kautta 30. marraskuuta 2011. Albumin kappaleista "My Name is Noah Kin" ja "Underground" julkaistiin yhteismusiikkivideo nimellä "Intro / Underground" syyskuussa 2011.


title: Vihreä puolue (Irlanti)

text: Vihreä puolue (, ) on irlantilainen ympäristöpuolue. Vihreä puolue perustettiin 1981 ja puolue sai ensimmäisen kunnallisvaltuutettunsa 1985 ja parlamenttiedustajan 1989. Vuosina 2007–2011 Vihreä puolue oli Irlannin hallituksessa.


title: Vihreä puolue (Irlanti)

text: Vihreät kuului vuodesta 2007 Fianna Fáilin johtamaan hallituskoalitioon. Se oli tyytymätön talouskriisin hoitamiseen, ja tammikuussa 2011 puolue ilmoitti lähtevänsä hallituksesta ja vaati uusia vaaleja. Uudet vaalit järjestettiin helmikuussa 2011, ja vihreät menettivät kaikki kuusi alahuoneen (Dáil Éireann) paikkaansa. Huhtikuussa 2011 pidettyjen ylähuoneen (Seanad Éireann) vaalien jälkeen sillä ei ollut yhtään edustajaa Irlannin parlamentissa. Jo vuoden 2009 paikallisvaaleissa puolue oli menettänyt aluevaltuustoissa 15 paikkaa 18:sta.


title: Vihreä puolue (Irlanti)

text: Helmikuussa 2016 järjestetyissä parlamenttivaaleissa vihreät tekivät paluun Dáiliin puolueen saadessa noin kolmen prosentin ääniosuudella kaksi edustajanpaikkaa. Dáiliin nousivat puoluejohtaja Eamon Ryanin lisäksi puolueen varajohtaja Catherine Martin.


title: Northern Rock

text: Northern Rock oli brittiläinen pankki. Se muodostettiin vuonna 1965 kahden hypoteekkiyhdistyksen, Northern Counties Permanent Building Societyn (perustettu 1850) ja Rock Building Societyn (1865) yhteenliittymänä. Vuonna 1997 se muutti yhtiömuotoa ja hypoteekkiyhdistyksestä tuli liikepankki. Yhtiön keskuspaikkana on ollut Koillis-Englannin Newcastle upon Tyne, ja se sponsoroi Newcastle United -jalkapallojoukkuetta vuoteen 2011 asti.


title: Northern Rock

text: Vuonna 2007 Northern Rock koki talletuspaon ensimmäisenä brittiläisenä pankkina. Asiakkaat nostivat yli kaksi miljardia puntaa, osakkeen arvo tippui 40 prosenttia ja pankki joutui turvautumaan Englannin keskuspankin takuisiin.


title: Northern Rock

text: Pankki otettiin valtion haltuun 2008 ja veronmaksajat tukivat sitä 1,4 miljardilla punnalla. Kansallistamisen jälkeen pankki jaettiin kahteen yhtiöön: Northern Rock plc ja Northern Rock (Asset Management) -roskapankiksi.


title: Northern Rock

text:
Vuonna 2011 keskuspankki myi Northern Rockin Virgin Groupiin kuuluvalle Virgin Money UK:lle, joka lupasi pitää toiminnan ja konttoriverkon pääpiirteissään ennallaan. Yhtiö ei enää käytä Northern Rock -nimeä tai brändiä.
Pankilla oli vuodesta 1999 alkaen haaraosasto Irlannissa, mutta se myytiin loppuvuoden 2011 aikana.


title: Mount Brandon

text: Mount Brandon on yksi Irlannin korkeimmista vuorista, sen korkeus on 951 metriä. Sitä korkeampia ovat vain kolme Macgillycuddy’s Reeks -vuoriketjun huippua. Mount Brandon sijaitsee Kerryn kreivikunnassa saaren lounaisosassa. Vuori on saanut nimensä Pyhän Brendanin mukaan, joka legendan mukaan kiipesi vuorelle vuoden 530 paikkeilla nähdäkseen Amerikkaan, ennen kuin purjehti sinne.


title: Lugnaquilla

text: Lugnaquilla on yksi Irlannin korkeimmista vuorista, sen korkeus on 925 metriä. Sitä korkeampia ovat vain kolme Macgillycuddy’s Reeks -vuoriketjun huippua ja Mount Brandon. Lugnaquilla on osa Wicklowvuoria ja sijaitsee Wicklown kreivikunnassa maan itäosassa. Hyvällä säällä sieltä näkee Walesin Snowdoniaan asti.


title: Inchon!

text: Inchon! on vuonna 1981 ensi-iltansa saanut sotaelokuva, joka kertoo vuonna 1950 tapahtuneesta Inchonin maihinnoususta Korean sodassa. Elokuvan pääosia esittävät Laurence Olivier, Jacqueline Bisset, Ben Gazzara, Toshirō Mifune ja Richard Roundtree. Elokuvan on ohjannut Terence Young. Elokuva oli valtava taloudellinen floppi ja voitti neljä Razzie-palkintoa huonoimmasta elokuvasta, huonoimmasta ohjauksesta, huonoimmasta miespääosasta ja huonoimmasta käsikirjoituksesta. Elokuvaa on pidetty yhtenä maailman huonoimmista elokuvista.


title: Inchon!

text: Elokuvan teon rahoitti Sun Myung Moonin johtama ”moonilainen” yhdistymiskirkko.


title: Kultanainen

text: Kultanainen (tai Tie huipulle, "The Lonely Lady") on vuonna 1983 ensi-iltansa saanut draamaelokuva, joka perustuu Harold Robbinsin samannimiseen romaaniin. Elokuvan pääosia esittävät Pia Zadora, Lloyd Bochner, Bibi Besch, Joseph Cali, Anthony Holland, Jared Martin, Ray Liotta, Kerry Shale, Sandra Dickinson ja Glory Annen Clibbery. Elokuvan on ohjannut Peter Sasdy. Elokuva oli taloudellinen floppi ja voitti kuusi Razzie-palkintoa: huonoimmasta elokuvasta, huonoimmasta naispääosasta, huonoimmasta ohjauksesta, huonoimmasta käsikirjoituksesta, huonoimmasta laulusta ja huonoimmasta musiikista.


title: Kultanainen

text: "Video-oppaassa" vuodelta 1994 Sam Inkinen sanoo "Kultanaista" kamalaksi töherrykseksi ja antaa sille yhden tähden viidestä, mikä vastaa sanallista arviota ”huono”.


title: Jumalten sota

text: Jumalten sota () on yhdysvaltalaisen Rick Riordanin kirjoittaman Percy Jackson -fantasiakirjasarjan viides ja viimeinen osa. Percy Jacksonin seikkailut jatkuvat Eksynyt sankari-kirjassa.


title: Jumalten sota

text: Teoksessa 15-vuotias Percy Jackson on valmistautunut vuoden ajan sotaan Kronosta vastaan puoliveristen leirillä ja ennustuksen mukaan hän tulee joko pelastamaan tai tuhoamaan Olympoksen.


title: Minskin offensiivi

text: Minskin offensiivi oli toisessa maailmansodassa Saksan ja Neuvostoliiton välinen taistelu Minskin kaupungista Valko-Venäjällä vuonna 1944. Taistelu oli osa operaatio Bagrationia. Taistelu alkoi 29. kesäkuuta ja päättyi 3. heinäkuuta 1944, jolloin puna-armeija sai vallattua kaupungin itselleen. Taistelussa Saksan 5. panssaridivisioona, 4. armeija, XII, XXVII ja VI armeijakunta, XXXIX panssariarmeijakunta, 3. panssariarmeija, 9. armeija, 12. panssaridivisioona, 14. jalkaväkidivisioona ja Keskustan armeijaryhmä joutuivat vetäytymään kaupungista.


title: Raahen Vesi

text: Raahen Vesi Oy on Raahen kaupungin omistama vesilaitos. Raahen Vesi syntyi vuoden 2006 alussa, kun Raahen kaupungin vesilaitos ja Raaheen 2003 yhdistyneen Pattijoen omistama Pattijoen Vesi Oy yhdistyivät. Yrityksen liikevaihto oli vuonna 2017 4,2 miljoonaa euroa.


title: HMS Spartan (S105)

text: HMS Spartan (viirinumero S105) oli Britannian kuninkaallisen laivaston Swiftsure-luokan sukellusvene.


title: HMS Spartan (S105)

text: Alus tilattiin 7. helmikuuta 1976 Vickers Shipbuilding Groupsilta (nykyisin osa BAE Systems Submarine Solutionsia) ja sen köli laskettiin 26. huhtikuuta 1976. Alus laskettiin vesille 7. toukokuuta 1978 kumminaan amiraali Raymond Lygon puoliso, ja se valmistui 22. syyskuuta 1979.


title: HMS Spartan (S105)

text: "HMS Spartan" sai 30. maaliskuuta 1982 määräyksen lähteä Etelä-Atlantille kaksi päivää ennen Argentiinan maihinnousua Falklandinsaarille. Alus oli siten ensimmäinen alueelle saapunut Britannian kuninkaallisen laivaston alus, ja se aloitti välittömästi julistetun sotatoimialueen valvonnan. Alus havaitsi Argentiinan laivaston miinoittavan Port Stanleyn sataman, mutta sukellusvene ei saanut hyökkäyslupaa. Lupa evättiin osittain neuvottelujen jatkamisen ja osittain siksi, ettei karkoitettaisi suurempia maaleja (Argentiinan laivaston lentotukialus ja kevyt risteilijä) alueelta. Alus ei sotatoimien aikana laukaissut torpedoitaan, mutta sen toimittamat tiedustelutiedot olivat merkittäviä. Lisäksi aluksen läsnäolo vaikutti Argentiinan laivaston toimintaan.


title: HMS Spartan (S105)

text: "HMS Spartan" varustettiin 1999 Tomahawk-risteilyohjuksin. Alus poistettiin palveluksesta tammikuussa 2006.


title: Lattiasieni

text: Lattiasieni ("Serpula lacrymans") on yleinen rakennusvaurioita aiheuttava sieni. Luonnossa lattiasieni kapea-alainen ja kilpailukyvyltään heikko laji jonka kasvun esteet tai haitat ovat poistuneet ihmisen toimista johtuen. Rakennuksissa on maailmanlaajuisesti pääasiassa havupuista sahattua puutavaraa, joka on lajille luontaista kasvualustaa. Sienen kasvua luonnossa haittaa elävän tai juuri maahan kaatuneen rungon liika kosteus, mitä sahatavarassa ei ole. Itiöt pääsevät leviämään helposti koska sahatavarassa ei ole leviämistä haittaavaa kuorikerrosta, lisäksi lattiasienen itiöiden tuotto on massiivista. Rakennusvirheiden ja kosteuvaurioiden takia syntyy alueita jossa on otolliset olosuheet mutta ei juurikaan kilpailua muiden lajien toimesta, ja vuodenaikojen vaihtelu on rakenuksissa vähäisempää kuin luonnossa. Se aiheuttaa rakennuspuutavarassa ruskolahoa.


title: Lattiasieni

text: Lattiasieni lattiasieni suosii viileää, kosteaa ja seisovaa ilmaa. Sen tieteellinen nimi tulee itiöemän poimuisesta itiölavasta ("serpere" – kiemurrella) ja sienen kyvystä tuottaa vesipisaroita korkeassa ilmankosteudessa kasvaessaan ("lacrimosus" – kyynelehtivä). Pintarihmasto usein ohutta, valkoista ja harsomaista. Vanhempi ja paksumpi rihmaston osa voi olla väriltään joko tasaisen likaisenharmaata tai joskus näkyvissä violettia ja keltaista sävyä. Rihmastot kasvavat kohteessa vuosikausia ennen kuin tuottavat ensimmäisen itiöemän joka tuottaa lajin suvullisia itiöitä. Itiöemät laakeita ja kiinnipainautuneet alustaan, kuitenkin ne ovat helposti irrotettavia, keskustasta poimuisia ja ruskeita. Itiöemät saattavat peittää suuria alueita. Nuori itiöemä aluksi kokonaan valkea, myöhemmin itiölava kypsyy keskeltä ja värjäytyy ruskeaksi kypsyvistä itiöistä. Itiöemän reuna on valkea ja itiölavaa korkeampi. Itiöemät syntyvät usein seinälinjoille tai kulmauksiin. Tuottavat yleensä suuria määriä itiöitä.


title: Lattiasieni

text: Lattiasieni on helposti makroskooppisesti tunnistettavissa itiöemien ominaisuuksien perusteella. Samantyyppisiä itiöemiä muodostavat myös jotkin ryppykesikät ("hygrophoropsidaceae"). Niiden itiöemän keskusta on kuitenkin kellertävämpi. Tämän suvun lajeista osa eroaa siten, että itiöemässä ei ole poimuisuutta vaan epäsäännöllisiä hampaita tai piikkimäisiä muodostumia. Kellarisienen ("Coniophora puteana") rihmasto voi muistuttaa erehdyttävästi lattiasientä. Suvut "Coniophora", "Leucogyrophana" ja "Serpula" ovat kuitenkin selvästi erotettavissa mikroskooppisten tuntomerkkien perusteella.


title: Lattiasieni

text: Lattiasienelle on ominaista voimakas pintarihmaston muodostuminen. Se etenee kaarimaisina muodostumina, kun alusta ja olosuhteet ovat tasaiset ja sopivat. Se tekee myös harmaita rihmastojänteitä, joiden suunnassa rihmaston eteneminen on vaikeammin ennustettavaa. Paksuimmillaan jänteet ovat usean millimetrin paksuisia, juuren tapaisia muodostumia joissa on yhteenpunoutuneita, mikroskooppisesti erityyppisiä rihmoja. Nämä kuljettavat vettä ja niiden avulla lattiasieni pääsee etenemään kuivien alueiden yli jopa useita metrejä ja voivat kasvaa jopa 5 mm vuorokaudessa. Vedenkuljetuskyky tekee lattiasienestä hankalimman rakennuslahottajan. Muut lajit lopettavat kasvunsa kun puu kuivuu rihmaston alueelta, lattiasieni sen sijaan jatkaa kasvuaan täysin kuivassakin puuaineksessa siirtämällään vedellä. Puun lahotuksen yhteydessä vapautuu sen käyttöön myös vettä.


title: Lattiasieni

text: Lattiasienen optimaalinen kasvulämpötila vaihtelee välillä on +5-+2 °C, mutta sieni voi kasvaa lämpötila-alueella +3-+26 °C. Sieni pitää tuoretta puuta hieman kuivemmasta puusta, liian suuri kosteus haittaa tai estää lajin kasvua. Puun optimaalinen kosteuspitoisuus välillä on 20-55 %. Rihmasto on myös herkkä tuuletukselle. Alle +5 °C lämötilat ovat sille haitaksi mutta muiden lahottajien tavalla laji kestää pakkasta. Pohjoisimmat lahotapaukset Suomesta ovat Utsjoelta. Korkean lämpötilan sietokyky on heikko, tapavat lämpötilat ovat jossain +35-50 °C välillä. Se voi kasvaa myös pahvissa ja tekstiileissä.


title: Lattiasieni

text: Rihmasto on myös kalkin suosija ja etsiytyy kalkkia sisältäviin rakenteisiin. Erittäin usein vauriokohdan läheiset tiilirakenteet voivat olla pahoin rihmaston vallassa.


title: Lattiasieni

text: Sienen valtaama rakennusmateriaali pyritään yleensä purkamaan. Lämpökäsittely on myös mahdollista, mutta hankalaa rakenteiden lämmöneristävyydestä johtuen. Rakenteet lämmitetään tällöin vähintään kuudeksi tunniksi +40 °C lämpötilaan.


title: Jukebox (yhtye)

text: Jukebox oli suomalainen pop rock -yhtye, joka levytti Euros-levymerkille. Yhtyeen sävellykset ja sanoitukset olivat pääosin Juha Hujasen tekemiä, sovituksissa olivat mukana muutkin jäsenet Martti Ikonen, Antti Okkonen ja Jari Rönkkö .


title: Ulla Vuorela

text: Ulla Vuorela (30. elokuuta 1945 Helsinki – 17. joulukuuta 2011 Helsinki) oli Tampereen yliopiston sosiaaliantropologian professori.


title: Ulla Vuorela

text: Vuorela valmistui Helsingin yliopistosta pääaineenaan suomalais-ugrilainen kansatiede. Samanaikaisesti kansatieteen opintojen kanssa Vuorela opiskeli Sibelius Akatemiassa soitonopettajaksi. Opiskeluaikana hän toimi pianonsoiton tuntiopettajana Helsingin konservatoriossa vuosina 1973–1976.


title: Ulla Vuorela

text: Tutkijanuransa Vuorela aloitti Helsingin yliopiston kansatieteen laitoksen tutkimusavustajana ja toimi sen jälkeen Suomen Akatemian tutkimusassistenttina. Vuonna 1989 hänet nimitettiin Tampereen yliopiston sosiaaliantropologian apulaisprofessoriksi. Opetus- ja tutkimustyössään hän yhdisti kehitysmaatutkimuksen, naistutkimuksen (sukupuolentutkimus) ja kulttuurintutkimuksen teemoja, teorioita ja tutkimusmenetelmiä. Vuorela työskenteli paljon erityisesti tansanialaisten kumppaneiden kanssa.


title: Ulla Vuorela

text: Vuonna 1999 Vuorela nimitettiin Suomen Akatemian ensimmäiseksi Minna Canth -akatemiaprofessoriksi. Professuurin on omistettu erityisesti sukupuolentutkimukselle, jota vuonna 1999 kutsuttiin naistutkimukseksi.


title: Uno Järvela

text: Uno Järvela (20. kesäkuuta 1926 Tallinna, Viro – 23. tammikuuta 2012 Tallinna, Viro) oli virolainen musiikin professori ja Suomen jatkosodan veteraani.


title: Uno Järvela

text: Järvela ryhtyi muusikonuralle. Myöhemmin hänestä tuli Viron musiikki- ja teatteriakatemian professori ja kuorolauluosaston johtaja.


title: Uno Järvela

text: Järvela tuli jatkosodan aikana Suomeen osallistuakseen Suomen puolustukseen. Hän toimi sittemmin Suomen Sotaveteraanien Viron yhdistyksen puheenjohtajana. Hänet palkittiin vuonna 2002 SVR I:llä ja vuonna 2005 Suomen Sotaveteraaniliiton kultaisella ansioristillä.


title: Joensuun tyttölyseo

text: Joensuun tyttölyseo toimi oppikouluna Joensuussa 1865-1974.


title: Joensuun tyttölyseo

text: Koulu on toiminut monella nimellä. Vuonna 1865 perustettiin Privata Frutimmerskola, jonka opetuskieli oli ruotsi. Vuonna 1881 aloitti Joensuun yksityinen suomenkielinen koulu, ja opetuskieli vaihtui suomeksi. Vuonna 1899 koulu muuttui viisiluokkaiseksi valtion kouluksi nimellä Joensuun suomalainen tyttökoulu.


title: Joensuun tyttölyseo

text: 1911 valmistui uusi koulurakennus (myöhemmin Joensuun pääkirjasto ja konservatorio). 1920 koulusta tuli kuusiluokkainen. 1947 koulu otti nimen Joensuun tyttölyseo, kun se oli yliopistoon johtava koulu. 1956 valmistui koulurakennus Koulukadulle (nykyinen Joensuun lyseon lukio).


title: Joensuun tyttölyseo

text: Oppilasmäärä oli korkeimmillaan lukuvuonna 1960-61, jolloin oppilaita oli 1042 ja luokkia 30. Koulu oli yhdeksänluokkainen; keskikoulua käytiin kuusi luokkaa.


title: Joensuun tyttölyseo

text: Vuonna 1974 toteutuneen peruskoulu-uudistuksen myötä koulu lakkautettiin. Tyttölyseon ja poikalyseon keskikoulusta tuli Joensuun keskustan yläaste ja lukiosta Joensuun keskustan lukio. Lukio jatkoi tyttölyseon, yläaste lyseon rakennuksessa.


title: Sara Forestier

text: Sara Forestier (s. 4. lokakuuta 1986 Kööpenhamina, Tanska) on ranskalainen näyttelijä. Hän aloitti elokuvissa esiintymisen vuonna 2001 ja sai vuonna 2005 lupaavimman naisnäyttelijän César-palkinnon roolistaan elokuvassa "L'esquive" (2004). Vuonna 2011 hänelle myönnettiin parhaan naisnäyttelijän César-palkinto roolista elokuvassa "Le nom des gens" (2010).


title: Udraw

text: uDraw GameTablet on yhdysvaltalaisen peliyhtiön THQ:n kehittämä pelaamiseen tarkoitettu piirustuslauta Wiille, PlayStation 3:lle ja Xbox 360:lle. Se julkaistiin Wiille vuonna 2010 ja PlayStation 3:lle sekä Xbox 360:lle vuonna 2011. Laite käyttää paineen tunnistavaa kynää. Udraw tunnistaa liikkeen joko Wii Remotella tai sisäisellä kiihtyvyysmittarilla. Udraw pelilauta tulee Wii-konsolille Udraw Studio-pelin kanssa ja Xbox 360- sekä PlayStation 3 -konsoleille Udraw Instant Artist-pelin kanssa.


title: Udraw

text: Suosittuja pelejä uDraw GameTabletille ovat muun muassa


title: Margarita Lozano

text: Margarita Lozano (s. 14. helmikuuta 1931 Tétouan) on espanjalainen näyttelijä. Hänet tunnetaan muun muassa urastaan italialaisissa elokuvissa. Hänen filmografiaansa lukeutuvat "Viridiana" (Buñuel, 1961), "Kourallinen dollareita" (Leone, 1964), "Sikolätti" (Pasolini, 1969), "Tähtikirkas yö" (Paolo ja Vittorio Taviani, 1982), "Kaos – Sisilialainen kronikka" (Paolo ja Vittorio Taviani, 1982), "Good Morning Babilonia" (Paolo ja Vittorio Taviani, 1984) ja "Messu on päättynyt" (Moretti, 1985). Hän esiintyi myös Claude Berrin diptyykissä "Jean de Florette" ja "Rakkauden lähde" vuonna 1986.


title: Andrée Lachapelle

text: Andrée Lachapelle OC, CQ (s. 13. marraskuuta 1931) on kanadalainen ranskankielinen näyttelijä. Hän esiintyi muun muassa elokuvissa "Don't Let the Angels Fall" (1969) ja "Léolo" (1992). Hänestä tehtiin vuonna 1985 Kanadan ritarikunnan upseeri ja vuonna 1997 Québecin kansallisen ritarikunnan ritari.


title: Aulikki Kananoja

text:
Aulikki Marjatta Kananoja (s. 21. helmikuuta 1940 Kurikka) on suomalainen sosiaalipolitiikan asiantuntija, joka sai tasavallan presidentiltä ensimmäisenä ylisosiaalineuvoksen arvonimen 27. tammikuuta 2012. Ylisosiaalineuvoksen arvonimi voi olla vain yhdellä henkilöllä samanaikaisesti.
Kananoja on koulutukseltan yhteiskuntatieteiden maisteri.


title: Aulikki Kananoja

text: Kananoja on eläkkeellä Helsingin kaupungin sosiaalijohtajan virasta, johon virkaan hänet nimitettiin vuonna 1999. Hän on työskennellyt myös Pelastakaa Lapset ry:ssä, Vakuutusalan Kuntouttamiskeskuksessa, Helsingin yliopistossa, Sosiaali- ja terveyshallituksessa, sittemmin Stakesissa osastopäällikkönä vuosina 1991–1992 ja johtajana 1992–1999.


title: Aulikki Kananoja

text: Kananoja on toiminut Huoltaja-säätiön isännistössä vuodesta 1993. Säätiön hallituksen puheenjohtajana hän oli vuosina 2000–2008. Hän oli A-klinikkasäätiön hallituksen puheenjohtaja vuosina 2006–2011.. Hän on toiminut Heikki Waris -instituutin johtoryhmän puheenjohtajana.


title: Aulikki Kananoja

text: Kananoja on Helsingin yliopiston valtiotieteellisen tiedekunnan kunniatohtori vuodelta 2006.


title: Paparazzit

text: Paparazzit on suomalainen televisiosarja. Sarjassa Aku Hirviniemi ja Jaakko Saariluoma näyttelevät paparazzeja, Eleä ja Sakua, jotka ovat kuvitteellisesti lööppien takana.


title: Paparazzit

text: Jokaisessa jaksossa vierailee myös julkisuuden henkilö, joka on jollakin tavalla päätynyt lehtien kansiin.


title: Paparazzit

text: Sarja sisältää paljon kieroilua, seksiä ja päihteidenkäyttöä.


title: Ulla Koivuranta

text: Ulla Koivuranta (s. 19. maaliskuuta 1959 Vaasa) on suomalainen näyttelijä. Hän opiskeli Teatterikorkeakoulussa vuosina 1982–1986. Hän sai vuonna 1986 kiinnityksen Kotkan kaupunginteatteriin ja oli siellä, kunnes hänet kiinnitettiin vuonna 1991 Turun kaupunginteatteriin. Hän on esiintynyt muiden muassa elokuvissa "Back to the USSR – takaisin Ryssiin" (1992), "Aapo" (1994) ja Viisasten kivi (1996).


title: Jules Trinité

text: Jules Cyrus Angelle Trinité (22. joulukuuta 1856 Saint-Quentin-des-Isles - 17. joulukuuta 1921 Azay-le-Rideau) oli ranskalainen ampuja ja olympiamitalisti.


title: Jules Trinité

text: Trinité osallistui Pariisin ensimmäisten olympiakisojen ammuntaan, lajina 50 metrin pistooliammunta. Henkilökohtaisessa kilpailussa Trinité sijoittui kymmenenneksi tuloksella 431. Joukkuekilpailussa Ranska saavutti hopeaa. Joukkueen muut jäsenet olivat Achille Paroche, Louis Duffoy, Léon Moreaux ja Maurice Lecoq. Olympia-ammunnoissa ratkaistiin tuolloin myös maailmanmestaruudet. MM-hopeaa Trinité sai jälleen joukkuekilpailussa 1901, Tällöin joukkueeseen hänen lisäkseen kuuluivat Louis Duffoy, Maurice Faure, Achille Paroche ja Raphael Py


Vuoden 2010 nuorten kesäolympialaisten mitalitaulukko järjestys on ensin kultamitalien määrän mukaan, sitten hopea- ja lopuksi pronssimitalien määrän mukaan.


title: Svenska Björn

text: Svenska Björn on Tukholman itäisessä saaristossa kansainvälisellä merialueella sijaitseva pohjamajakka. Väriltään oranssi-musta 32 metrin korkuinen majakka vihittiin käyttöön 29. elokuuta 1968.


title: Svenska Björn

text: Vuonna 1866 sijoitettiin majakkalaiva Tukholman pohjoisen saariston Svenska Björn -saaren vesille. Merikartoituksen edistyttyä tuolla alueella siirrettiin Svenska Björn -majakkalaiva vuonna 1884 paikkaan missä sen korvannut nykyinen pohjamajakka sijaitsee.


title: RIM-8 Talos

text:
RIM-8 Talos (IM-70/SAM-N-6) oli ilmatorjuntaohjusjärjestelmä. Se oli Yhdysvaltain laivaston käytössä. Asejärjestelmän taistelukärki voitiin varustaa ydinräjähteellä. Ohjusjärjestelmän alku oli US-laivaston "Bumblebee"-nimisessä ohjusten kehittelyprojektissa, joka oli alkanut 50-luvun puolivälin vaiheilla.
Talos-ohjusjärjestelmän valmistaja oli Bendix. Se kehitteli myös "MQM-8 Vandal" -ohjuksen, jota ei ilmeisesti palveluskäyttöön hyväksytty. Talos kuului niin kutsuttuun "3T-ohjusperheeseen". Muita olivat RIM-2 Terrier sekä RIM-24 Tartar.


title: RIM-8 Talos

text: Talos-järjestelmän poisvetäminen asekalustosta alkoi 1970-luvun puolivälissä ja vietiin loppuun vuoteen 1980 mennessä. Sen seuraaja oli RIM-66 Standard. Siinä ei ollut käytettävissä ydinkärkiä, mutta sen ulottuvuus oli laajempi. Taloksen käyttöikä oli 22 vuotta.


title: RIM-8 Talos

text: Ohjusjärjestelmää käytettiin Vietnamin sodassa, ja sillä tehtiin kolmen vihollislentokoneen ilmapudotus.


title: RIM-8 Talos

text: (tiedot koskevat lähinnä varhaisempia tyyppiversioita: A & B, asekäyttöön n. vuodesta 1959, lopulliset hyväksytyt versiot)


title: Ghostpoet

text: Ghostpoet (oik. Obaro Ejimiwe, s. 18. tammikuuta 1983) on brittiläinen laulaja ja tuottaja. Kesäkuussa 2010 Ghostpoet julkaisi ensimmäisen albuminsa "The Sound Of Strangers".


title: Ghostpoet

text: Ghostpoetin ensimmäinen single "Cash & Carry Me Home" julkaistiin 24. tammikuuta 2011. Pian sen jälkeen 7. helmikuuta 2011 myös albumi "Peanut Butter Blues & Melancholy Jam".


title: Pyramidion

text: Pyramidion oli muinaisessa Egyptissä pyramidien ja obeliskien nelisivuinen lakikivi. Sen egyptinkielinen nimi oli "benben", mikä yhdistää sen myyttiseen benben-kiveen. Pyramidionit valmistettiin Vanhan valtakunnan aikaan hienosta kalkkikivestä, dioriitista tai graniitista ja peitettiin kullalla tai elektrumilla. Keskivaltakunnan ajalla valmistusaineeksi vakiintui graniitti. Obeliskin pyramidion oli yhtä kappaletta varren kanssa.


title: Pyramidion

text: Pyramidioneihin kaiverrettiin yleensä maagisia tekstejä. Esimerkiksi Amenemhat III:n pyramidionissa lukee: ""Avattakoon kuninkaan kasvot, niin että hän näkee taivaanrannan herran (Horakhti) kun tämä kulkee taivaan poikki; antakoon hän kuninkaan loistaa kuin jumala, ikuisuuden herra ja tuhoutumaton.""


title: Kansallisvarallisuus

text: Kansallisvarallisuus, kansanvarallisuus tai kansantalouden reaalivarallisuus, on tietyn kansakunnan kaikkien talousyksiköiden nettovarallisuuden rahassa mitattu arvo tiettynä ajankohtana. Käsittellä viitataan jonkin maan yksityisen ja julkisen omaisuuden yhteenlaskettuun arvoon.


title: Kansallisvarallisuus

text: Nettovarallisuus lasketaan siten, että varojen markkina-arvosta vähennetään velkojen markkina-arvo. Julkinen varallisuus on useimmissa teollisuusmaissa pieni – tai negatiivinen, jos julkinen velka ylittää julkiset varat. Kansanvarallisuus on nykyään lähes kaikkialla valtaosaltaan yksityistä varallisuutta. Aina ei näin kuitenkaan ole ollut.


title: Kansallisvarallisuus

text: Kansallisvarallisuuden arvo oli vuonna 2010 Suomessa noin 775 miljardia euroa. Kansallisvarallisuus jakautuu Suomessa seuraavasti:


title: Kansallisvarallisuus

text: Suomen kansallisvarallisuus muodostuu siis valtaosin (73 %) rakennuskannasta.


title: Kansallisvarallisuus

text:
Kansallisvarallisuutta suppeampi käsite on kansallinen pääomakanta. Käsitteellä viitataan maan kiinteän pääoman yhteenlaskettuun nettosummaan. Pääomakantalaskelmissa kuvataan tavaroiden ja palvelusten tuotannossa käytettävää kiinteää pääomavarantoa, pääoman bruttomuodostusta, fyysistä poistumaa sekä arvon vähenemistä eli pääoman kulumista.
Tilastokeskus arvioi Suomen pääomakannan suuruudeksi vuonna 2009 514 miljardia euroa.


title: Maali!

text: Maali! (aikaisemmin "Futari" ja "Football") on Suomen Palloliiton julkaisema ja neljästi vuodessa ilmestyvä jalkapalloaiheinen aikakauslehti. Maali! toimii samalla Palloliiton jäsenlehtenä ja se jaetaan kaikille Palloliiton lisenssipelaajille. Maali!-lehden painosmäärä on yli 80 000 kappaletta. Maali! ilmestyy neljästi vuodessa.


title: Maali!

text: Futari perustettiin vuonna 1982. Sitä julkaisivat yhdessä Suomen Palloliitto ja Sanoma Oy. Aluksi lehti ilmestyi neljästi vuodessa, myöhempinä vuosina 6-8 kertaa.


title: Maali!

text: Futari jakautui kahdeksi lehdeksi vuoden 2006 alussa: 55 000 painoksen "Futari Magazineksi" ja 25 000 painoksen "Football Magazineksi". Futari suunnattiin nuoremmille, alle 16-vuotiaille, kun enemmän kotimaisiin edustusjoukkueisiin ja A-maajoukkueeseen perehtyvä Football-lehti suunnattiin yli 16-vuotiaille. Molemmat lehdet ilmestyivät viidesti vuodessa, jonka lisäksi jouluna ilmestyi suurempi yhteisnumero.


title: Maali!

text: Vuonna 2010 lehdet yhdistettiin jälleen yhdeksi lehdeksi. Yhtenä syynä oli lehtien yhdistämiseen oli yhtenäistää lehtien sisältö, sekä vaihtelevat ulkoasut yhtenäiseksi ja Palloliiton arvoja ja strategiaa vastaavaksi. Aluksi lehden nimeksi tuli "Futis" mutta lehden nimeksi vakiintui myöhemmin "Maali!". Lehti käsittelee kotimaista huippujalkapalloa sekä ruohonjuuritason seuratoimintaa. Maali! ilmestyy neljästi vuodessa.


title: Kuntalaisaloite

text: Kunnan asukkailla on oikeus tehdä kunnalle aloitteita sen toimintaa koskevissa asioissa. Näitä aloitteta kutsutaan kuntalaisaloitteiksi. Muita kansalaisille tarjolla olevia aloitemahdollisuuksia ovat kansalaisaloite ja eurooppalainen kansalaisaloite.


title: Kuntalaisaloite

text: Kunnallisaloite perustuu kuntalain 23. pykälään:


title: Kuntalaisaloite

text: Hallituksen esityksen perusteluissa kyseisen pykälän sisältöä tarkennetaan seuraavasti:


title: Edna Birch

text: Edna Birch (o.s. Burrows) on kuvitteellinen hahmo brittiläisessä saippuasarjassa "Emmerdale". Häntä näytteli Shirley Stelfox vuodesta 2000 kuolemaansa 2015 asti. Hahmon suunnitteli Kieran Roberts.


title: Edna Birch

text: Edna näkyi sarjassa ensimmäisen kerran vuonna 2000, mutta Edna oli asunut kylässä jo vuosia. Edna tunnetaan suorasanaisena ja ilottomana naisena, jolle ystävyys on kaikki kaikessa. Edna on harras seurakuntalainen. Ednan koirat ovat Ednalle erittäin tärkeitä ja jos joku tekee jotain koirille on varmaa, että hän saa Ednan vihat päällensä. Ednalla on sisko Lily, jonka kanssa he eivät ole aina olleet hyvissä väleissä. Ednalla on myös poika ja yksi lapsenlapsi.


title: Edna Birch

text: Vuonna 2001 kylään muutti Ednan teini-ikäinen pojantytär Eve. Edna kuitenkin lähetti lapsenlapsensa isänsä luokse Ranskaan Even potkaistua Ednan koiraa Batleyta, joka on ollut hänelle aina kuin perheenjäsen ja joskus vielä enemmän. Batley on kuitenkin kuollut ja Edna oli surun murtama sen kuoltua. Hänen toinen koiransa Tootsie toi kuitenkin valoa Ednan elämään. Len Reynolds oli Ednan vanha ystävä ja näytti siltä, että heidän välilleen voisi syttyä romanssi. Edna ei kuitenkaan tuntenut Leniä kohtaan ystävyyttä enempää ja niin Len alkoi flirttailemaan Pearl Ladderbanille. Edna meni töihin miljornööri Tom Kingille ja hänestä ja Tomista tuli läheiset kaverukset. Tom tiesi voivansa luottaa Ednaan ja kääntyikin usein kysymään neuvoa häneltä. Edna pettyi kovasti kun Tom päätti mennä naimisiin Rosemary Sinclairin kanssa. Lokakuussa 2006 Ednan poika Peter Birch tuli pyytämään äitiänsä osallistumaan Even häihin Ranskassa. Edna kieltäytyi aluksi osallistumasta häihin, mutta lopulta osallistui ja sieltä hänen mukanaan saapui Ednan sisko Lily Butterfield. Vuoden 2007 keväällä Ednan koira Tootsie tuli raskaaksi ja se synnytti kaksi tervettä poikasta. Vuonna 2007 Lily jäi poliisille kiinni kannabiksen kasvattamisesta Kartanolla ja kun poliisi tunkeutui Ednan kotiin pidättämään Lilyn oli Edna hävetä silmät päästä ja tästä lähtien Ednan ja Lilyn välit eivät ole olleet hyvät. Marraskuussa 2008 Edna oli erittäin vihainen, kun kuuli, että kirkko jouduttaisiin sulkemaan. Mark ja Natasha Wylde ostivat kirkon, mutta saatuaan tietää miten tärkeä kirkko oli kyläläisille lahjoittivat he sen kyläläisten omistukseen. Vuonna 2012 Eve ilmaantui Ednan ovelle ja Edna otti hänet luokseen asumaan.


title: Patricia Blair

text: Patricia Blair (15. tammikuuta 1931 Fort Worth, Texas – 9. syyskuuta 2013 North Wildwood, New Jersey) oli yhdysvaltalainen näyttelijä, joka tunnettiin 1950–1960-lukujen työstään televisiossa. Hän esiintyi Lou Malloryn roolissa lännensarjassa "The Rifleman", jossa hänet nähtiin kaikkiaan 22 jaksossa. Lisäksi hän esiintyi muun muassa Rebecca Boonen roolissa kaikissa "Daniel Boonen" kuudessa tuotantokaudessa. Hänen elokuvarooleihinsa lukeutui osa "Valaistussa ratsumiehessä" (1979).


title: Patricia Blair

text: Blair meni vuonna 1965 naimisiin Martin Colbertin kanssa.


title: Marussia F1 Team

text: Marussia F1 Team oli brittiläis-venäläinen Formula 1 -talli.


title: Marussia F1 Team

text: Marussia F1 Team kilpaili ensimmäistä kertaa kaudella 2012. Marussia oli aiemmin toiminut sponsorina entisen F1-tallin Virgin Racingin kanssa kausina 2010–2011.


title: Marussia F1 Team

text: Talli saavutti ensimmäiset pisteensä Monacon GP:ssä 2014 kun Jules Bianchi saavutti kilpailusta 2 pistettä. Pisteet jäivät samalla tallin ainoiksi. Marraskuussa 2014 talli hakeutui konkurssiin ja lopetti toimintansa. Tallin toiminta kuitenkin jatkui uudella Manor Marussia F1 Team nimellä kaudella 2015.


title: Marussia F1 Team

text: Vuonna 2009 Manor Grand Prix’lle myönnettiin lupa liittyä Formula 1 -sarjaan kaudelle 2010. Marraskuussa 2009 talli kuitenkin vaihtoi nimensä Virgin Racingiksi. Marussia oli Virginin suurimpia sponsoreita kaudella 2010. Virgin sijoittui ensimmäisellä kaudellaan sarjan viimeiseksi. Marraskuussa 2010 Marussiasta tuli tallin pääomistaja, jonka seurauksena se vaihtoi nimensä Virgin Marussia Racingiksi. 31. joulukuuta 2011 Marussia Virgin Racing vaihtoi nimensä Marussia F1 Teamiksi.